LRT Laluan Kelana Jaya stabil, selamat
Oleh KOSMO!

15 November 2022, 11:06 pm
PETALING JAYA – Kejadian penumpang Transit Aliran Ringan (LRT) Laluan Kelana Jaya yang terpaksa turun di stesen Jelatek pagi tadi adalah sebahagian daripada prosedur operasi untuk memastikan keselamatan kelancaran operasi tren, ujar Rapid Rail Sdn. Bhd (Rapid Rail).
Bagi menjelaskan isu berkenaan, Rapid Rail berkata dalam satu kenyataan media malam tadi, tren bernombor 59 terpaksa dikeluarkan daripada perkhidmatan kira-kira pukul 8.19 pagi tadi.
“Penumpang telah diminta turun di stesen LRT Jelatek setelah pihak pusat kawalan (OCC) mengesan tren tersebut mengalami masalah mekanikal berkaitan dengan isu ‘tachometer’ yang dalam proses penggantian dan penambahbaikan.
“Proses mengeluarkan tren daripada perkhidmatan mengambil masa kira-kira tiga minit dan pelarasan semula kekerapan tren mengambil masa 10 minit,” katanya menerusi kenyataan di laman sesawangnya.
Tambah Rapid Rail lagi, sementara menunggu tren berikutnya tiba, berlaku sedikit kesesakan di platform disebabkan jumlah penumpang yang tinggi pada waktu puncak.
Jelasnya, tren gantian bernombor 54 telah dimasukkan bagi mengekalkan kekerapan tren selama lima minit, manakala tren yang mengalami masalah tersebut telah dibawa ke depoh penyelenggaraan bagi pemeriksaan lanjut.

Dalam pada itu, Rapid Rail turut mengesahkan aduan orang ramai tentang tiga pintu yang mempunyai masalah ketika tren bernombor 10 tiba di stesen KLCC yang berlaku pada pukul 7.53 pagi tadi.
Walau bagaimanapun, Rapid Rail mendapati pintu platform berfungsi secara normal pada tren-tren lain dan tren tersebut telah dikeluarkan untuk pemeriksaan lanjut.
“Kami ingin menjelaskan bahawa sistem Kawalan Tren Automatik (ATC) yang menyebabkan penggantungan perkhidmatan LRT Laluan Kelana Jaya minggu lalu, adalah stabil dan berfungsi dengan selamat.
“Rapid Rail memohon maaf di atas gangguan yang berlaku dan ketidaksenangan penumpang yang menggunakan perkhidmatan kami,” ujarnya. – KOSMO! ONLINE


Ibu tunggal terima hadiah Y15 dari Ebit Lew sah bercerai
Oleh KOSMO!

15 November 2022, 10:35 pm
PETALING JAYA – Seorang penghantar makanan, Emy yang juga merupakan ibu tunggal kepada seorang anak menjadi bahan bualan ramai apabila dia baru-baru ini telah menerima hadiah sebuah motosikal Yamaha Y15 daripada pendakwah bebas, Ebit Lew.
Kisahnya semakin tular apabila secara tiba-tiba, muncul seorang lelaki mendakwa dirinya adalah suami kepada Emy dan hubungan mereka dalam proses berbaik sehingga meminta doa daripada orang ramai untuk kebahagiaan tersebut.
Terbaharu, menerusi InstaStory lelaki berkenaan yang dikenali sebagai Fakhrul Rosli memaklumkan dia dan Emy bukan lagi pasangan suami isteri selepas keputusan dikeluarkan oleh mahkamah hari ini.
“Berkenaan dengan status saya dan Emy, kami bukan lagi suami isteri setelah dapat keputusan daripada mahkamah sebentar tadi (15 November 2022),” katanya.
Sementara itu, Fakhrul juga dilihat memuat naik gambar memaparkan suasana berada di dalam Mahkamah Syariah Kuala Lumpur sementara menanti keputusan daripada hakim berhubung status penceraian mereka berdua.
Dalam hantaran seterusnya, Fakhrul turut membuat permohonan maaf berhubung kata-katanya yang menuduh Ebit Lew membuat konten ‘fitnah’ dengan memutar belitkan status isterinya (Emy).

Tangkap layar hantaran dan permohonan maaf yang dimuat naik Fakhrul menerusi InstaStorynya hari ini.
Katanya, dia tidak sengaja meninggalkan komen sedemikian kerana ketika itu dirinya sedang dalam keadaan celaru dan terkejut.
“Saya mohon maaf atas apa yang saya katakan berkenaan tuduhan terhadap Ustaz Ebit Lew hanya membuat konten sahaja adalah tidak benar dan tidak sengaja sama sekali.
“Saya sendiri pun tidak tahu dan merendah diri memohon maaf atas semua kesilapan saya,” ujarnya. – KOSMO! ONLINE


PRU15: Kabinet rugi tiada pemimpin seperti Johari- PM
Oleh MOHD RIDZAUDDIN ROSLAN

15 November 2022, 11:48 pm
KUALA LUMPUR- Perdana Menteri, Datuk Seri Ismail Sabri Yaakob memberi bayangan barisan Kabinet pimpinannya dilihat seakan tidak lengkap memandangkan tiada pemimpin mempunyai kepakaran bidang ekonomi seperti Datuk Seri Johari Abdul Ghani.
Johari merupakan bekas Menteri Kewangan II ketika era pimpinan BN dan bertanding di Parlimen Titiwangsa pada Pilihan Raya Umum Ke-15 (PRU15).
Menyuarakan pandangan itu, Perdana Menteri berkata, barisan Kabinetnya memerlukan pemimpin seperti Johari yang mempunyai kepakaran dan berpengalaman luas dalam bidang ekonomi.
“Kita perlukan pemimpin seperti Johari, Kabinet rugi kerana tiada pemimpin pakar ekonomi seperti beliau.
“Kita (pengundi) kena pastikan Johari menang dulu jika mahu lantik (sebagai menteri),” katanya ketika berucap pada Jelajah Santai Anak-Anak Keramat Bersama Datuk Johari di sini tadi.
Katanya, pengundi juga perlu membuat perbandingan calon yang bertanding pada PRU kali ini dengan memilih individu boleh diharapkan dan mampu memberi perkhidmatan terbaik kepada rakyat.

“Tidak guna pilih calon, akhirnya sampai empat tahun tidak jumpa dan bantu kita. Pengundi mahu calon yang boleh membela mereka. Begitu juga parti, perlu bandingkan yang mana boleh diharap serta boleh jaga kepentingan.
“22 bulan Pakatan Harapan (PH) memerintah, apa mereka beri kepada rakyat Keramat. Jadi, 60 tahun BN perintah, banyak dilakukan termasuk kepada penduduk di sini,” jelasnya.
Susulan itu, Ismail Sabri berkata, pengundi diminta untuk memilih parti yang boleh membela rakyat dan bukannya pemimpin yang akan menyusahkan mereka. – KOSMO! ONLINE


Demam Scarlet ancam Britain
Oleh KOSMO!

15 November 2022, 8:30 pm
LONDON – Pakar-pakar kesihatan memberi amaran mengenai sejenis penyakit berjangkit yang menjadi pandemik ketika era pemerintahan Ratu Victoria yang kini merebak di seluruh Britain, lapor akhbar Daily Star, semalam.
Penyakit demam Scarlet boleh dijangkiti oleh sesiapa sahaja, namun kebanyakannya memberi kesan ke atas kanak-kanak berusia bawah 10 tahun, lapor akhbar Mirror UK.
Menurut kerajaan Britain, wabak terkini mungkin berpunca daripada langkah-langkah sekatan yang dilaksanakan semasa pandemik Covid-19 telah ditarik balik.
Simptom demam Scarlet tidak berbeza dengan gejala selesema di mana badan pesakit mungkin dipenuhi ruam, mengalami sakit tetak, suhu badan tinggi, sakit kepala dan kelenjar bengkak di leher.
Ruam tersebut kebiasaannya muncul dalam tempoh setengah hari hingga dua hari selepas gejala awal ditemui. Simptom penyakit tersebut adalah sama antara golongan muda dan dewasa.
Ibu bapa selain itu turut disaran untuk mengesan benjolan kecil yang boleh membuatkan kulit anak-anak mereka berasa seperti kertas pasir. Ia boleh muncul pada perut dan dada pesakit.

Gejala lain yang perlu diberi perhatian adalah ‘lidah strawberi’ yang berlaku apabila salutan putih pada lidah bertukar kepada warna merah dan kasar.
“Ia agak jarang berlaku di Britain sejak beberapa dekad lalu tetapi kes telah meningkat. Ia adalah penyakit berjangkit yang boleh membuatkan kanak-kanak berasa sakit teruk,” kata Pengarah Perubatan dan Pengamal Am (GP) di Pall Mall Medical, Dr. Chun Tang.
Sementara itu, pakar dalam perkhidmatan GP untuk pesakit bawah 18 tahun, Dr. Naveen Puri berkata, demam Scarlet merupakan penyakit yang berjangkit melalui batuk, bersin atau kontak rapat serta berkongsi tuala mandi, pakaian, cadar atau kutleri dengan pesakit.
“Jika anak anda mengalami demam Scarlet, jauhkan mereka dari sekolah dan orang lain,” katanya. – Agensi


Buruh maut dilanggar ketika gulung canvas
Oleh DIYANATUL ATIQAH ZAKARYA

15 November 2022, 9:18 pm
ALOR GAJAH – Seorang lelaki menemui ajal selepas digilis sebuah lori ketika sedang menggulung kain canvas  di kawasan timbang sawit Jalan Ayer Hitam Lendu, di sini, petang tadi.
Dalam kejadian kira-kira pukul 4 petang itu, mangsa, Abd. Hafis, 33, yang merupakan warga Indonesia meninggal dunia di lokasi akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, kemalangan dipercayai berlaku apabila lori tersebut yang dipandu lelaki tempatan berusia 49 tahun tidak menyedari mangsa berada di hadapan kenderaan tersebut.
“Kemalangan berpunca apabila pemandu tidak nampak mangsa yang sedang menggulung kain kanvas di dalam kawasan pusat timbang dan telah melanggarnya.
“Akibat insiden itu, mangsa yang bekerja sebagai buruh disahkan meninggal dunia di tempat kejadian,” katanya dalam satu kenyataan akhbar di sini, hari ini.
Katanya, mayat mangsa telah dihantar ke Unit Forensik Hospital Alor Gajah untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Keluarga gempar mayat dalam keranda hidup semula
Oleh KOSMO!

15 November 2022, 9:00 pm
JAKARTA – Sebuah klip video tular di media sosial Indonesia memaparkan situasi cemas apabila ‘mayat’ seorang lelaki hidup semula di dalam keranda walaupun sudah diisytiharkan meninggal dunia, lapor laman berita Suara.com.
Susulan kejadian itu, ahli keluarga lelaki itu yang hanya dikenali sebagai US, 40, memberikan penjelasan seperti dikongsikan di akaun Instagram @warungjurnalis.
Abang kepada US, Saputra memberitahu bahawa berita kematian adiknya dimaklumkan sendiri oleh isterinya. Menurut penjelasan isteri US, suaminya meninggal dunia di Semarang.
Mayat US kemudian dibawa ke Bogor untuk dikebumikan oleh keluarganya sendiri. Menurut Saputra, mayat US tiba dalam keadaan sudah berada di dalam keranda.
Dia dikatakan meninggal dunia akibat sakit ketika menerima rawatan di hospital.
Walaupun kematian lelaki berkenaan telah disahkan pihak hospital, keluarganya tidak mempercayai perkara tersebut justeru, mereka sengaja membuka keranda itu kerana ingin mengetahui dengan jelas punca kematiannya.

Setelah membuka keranda, mayat US tiba-tiba bergerak dan mengejutkan orang ramai yang hadir di majlis pengebumiannya seperti dipaparkan dalam video tersebut.
Menurut Ketua Pengarah Hospital Daerah Kota Bogor, Ilham Chaidir, US ketika ini dirawat di hospital tersebut dan dia menerima rawatan intensif.
Menurut beliau, keadaan kesihatan mangsa yang sebelum ini menurun kini beransur pulih. US juga dikatakan sudah bertindak balas tetapi tidak dapat ditemu bual berhubung keadaannya sebelum ini.- Agensi


Trak bawa pengundi awal kemalangan, 8 tentera cedera | 15 MINIT MMTV 15 November 2022
Oleh KOSMO!

15 November 2022, 7:47 pm


Detik lamaran bertukar kebakaran
Oleh KOSMO!

15 November 2022, 8:00 pm
BANGKOK – Detik romantis lamaran seorang lelaki terhadap teman wanitanya bertukar cemas selepas mencetuskan kebakaran yang turut hampir menyambar pasangan berkenaan, lapor laman berita Thaiger semalam.
Lamaran tersebut berlangsung semasa Pesta Tanglung Yi Peng di Chiang Mai, Thailand.
Namun, ia hampir gagal apabila beberapa tanglung terbang rendah sebelum merempuh dan hampir membakar pasangan itu.
Video lamaran pasangan tersebut tular selepas dimuat naik oleh wanita berkenaan di akaun Twitter @tailovene.
Rakaman video memaparkan pasangan itu berada di tengah padang sambil dikelilingi pengunjung lain yang sedang melepaskan tanglung ke langit.
Ketika kejadian, dua tanglung yang gagal untuk terbang telah melanggar wanita tersebut, manakala satu lagi tersasar. Dia bagaimanapun bernasib baik kerana badan dan pakaiannya tidak terbakar.

Sementera satu lagi rakaman memaparkan teman lelaki wanita itu melamarnya semasa acara tersebut.
“Ia sepatutnya romantik, tetapi realitinya penuh dengan jeritan. Terdapat kebakaran di semua tempat, kuil juga terbakar. Anggota bomba berada di sana! Dan saya akan berkahwin,” demikian menurut keterangan pada gambar tersebut.
Wanita itu menambah bahawa situasi itu tidak romantis seperti yang dia bayangkan, tetapi ia merupakan detik yang tidak akan dilupakan kerana mengujakan dan hebat. – Agensi


PRU15: 94.7 peratus keluar undi awal, tertinggi berbanding PRU14
Oleh MOHD RIDZAUDDIN ROSLAN

15 November 2022, 8:45 pm
PETALING JAYA – Peratusan undi awal bagi Pilihan Raya Umum ke-15 (PRU15) dan Pilihan Raya Kecil (PRK) Bugaya merekodkan peningkatan apabila mencatatkan sebanyak 94.7 peratus berbanding hanya 83 peratus pada edisi sebelum ini.
Setiausaha Suruhanjaya Pilihan Raya (SPR), Datuk Indera Ikmalrudin Ishak berkata, sejumlah  94.72 peratus atau 212,961 orang pengundi terdiri daripada anggota tentera dan pasangan selain anggota polis serta Pasukan Gerakan Am (PGA) dan pasangan telah melaksanakan tanggungjawab sebagai pengundi awal.
“SPR merakamkan ucapan tahniah dan syabas kepada semua Pegawai Pengurus Pilihan Raya dan pasukan kerana telah menjalankan tanggungjawab dengan amat baik pada hari ini.
“Penghargaan dan terima kasih juga diucapkan kepada semua pihak yang terlibat secara langsung dan tidak langsung atas segala kerjasama dan sokongan yang telah diberikan kepada SPR,” katanya dalam satu kenyataan di sini tadi.
Hari ini, seramai 224,828 pengundi awal menunaikan tanggungjawab sebagai pemilih pada PRU15 termasuk PRK Bugaya.
Pengundi awal terlibat terdiri daripada 117,473 anggota tentera dan pasangan serta 107,355 orang polis serta pasangan Polis Pasukan Gerakan Am (PGA).

Pusat Mengundi Awal yang ditetapkan SPR akan dibuka bermula pukul 8 pagi hingga 5 petang.
Bagaimanapun, terdapat beberapa Pusat Mengundi Awal yang ditutup lebih awal.
Jika diimbas kembali pada PRU14, peratusan keluar undi awal merekodkan sebanyak 83 peratus daripada 278,590 anggota keselamatan dan pasangan keluar mengundi di 586 pusat pengundian melibatkan 910 tempat mengundi (saluran mengundi).
Dalam edisi pilihan raya itu, seramai 300,255 pengundi awal telah berdaftar bagi menjadi pemilih PRU14 dan daripada jumlah itu seramai 21,665 orang mendaftar untuk undi pos. – KOSMO! ONLINE


PRU15: Pilih pemimpin wakili suara nelayan – Nurul Izzah
Oleh SITI NUR MAS ERAH AMRAN

15 November 2022, 8:12 pm
SEBERANG PERAI – Naib Presiden Parti Keadilan Rakyat (PKR), Nurul Izzah Anwar berharap golongan nelayan dapat membuat penilaian dalam memilih calon yang selayaknya diundi pada Pilihan Raya Umum ke-15 (PRU15) ini.
Menurutnya, pengundi perlu menilai calon yang dipertandingkan dan keputusan yang sudah diambil pemimpin terdahulu dalam memperjuangkan nasib nelayan di negeri ini.
Katanya lagi, beliau dan Pengerusi Jawatankuasa Agroteknologi, Dr. Norlela Ariffin akan terus mewakili suara nelayan yang bimbang dengan masa depan mereka sekiranya projek tambakan laut selatan (PSR) diteruskan.
“Kami bekerja keras kerana kami tahu kepentingan nelayan dan pesawah dalam meningkatkan kestabilan sekuriti makanan.
“Tetapi, apa yang (calon) kerajaan Pusat buat? Mereka datang ke sini, lemparkan ‘molotov cocktail politik’ tetapi tidak buat apa-apa pun untuk mewakili suara nelayan,” katanya.
Beliau berkata demikian ketika diminta mengulas berhubung kenyataan kira-kira 6,000 nelayan yang menjadi ahli Persatuan Nelayan Pulau Pinang (PenMutiara) memberi bayangan tidak akan mengundi pemimpin parti politik yang menyokong projek PSR pada PRU15.

Mengulas lanjut, Nurul Izzah yang juga calon Parlimen Permatang Pauh berkata, beliau akan terus lantang bersuara dalam menangani kemelut isu sekuriti makanan selepas pandemik terutamanya membabitkan hasil laut.
“Pelbagai cadangan yang kami suarakan kerana kita perlu lihat cabaran masa depan nelayan negeri ini dan isu hasil laut menjadi pertarungan sengit yang perlu dilindungi.
“Saya amat berharap semua pemimpin daripada mana-mana parti pun supaya mengambil kira isu kedaulatan makanan, lebih lagi pemimpin yang memegang jawatan dalam kerajaan Negeri supaya mendengar keluhan para nelayan,” katanya.
Semalam, Pengerusi PenMutiara, Ibrahim Che Rose berkata, golongan nelayan Pulau Pinang sebulat suara hanya akan menyokong pemimpin parti yang mengutamakan kebajikan dan masa depan mereka.
Pelaksanaan projek PSR seluas hampir 17 kilometer persegi itu membabitkan projek pembangunan tiga pulau buatan berkeluasan 1,700 hektar di perairan Permatang Damar Laut berdekatan Bayan Lepas.
Projek itu dibina bagi membiayai pelbagai projek infrastruktur dalam Pelan Induk Pengangkutan Pulau Pinang (PIP) yang bernilai kira-kira RM46 bilion. – KOSMO! ONLINE


PRU15: Dr. Noraishah mampu buat kejutan Sabtu ini – Rafizi
Oleh MOHD. HUSNI MOHD. NOOR

15 November 2022, 8:28 pm
PUTRAJAYA – Timbalan Presiden Parti Keadilan Rakyat (PKR), Rafizi Ramli percaya calon Pakatan Harapan (PH) P.125 Putrajaya, Dr. Noraishah Mydin Abdul Aziz mampu membuat kejutan pada Sabtu ini.
Rafizi yang juga calon Parlimen Pandan berkata, PH di Putrajaya mungkin dianggap ‘underdog’ dalam kalangan gergasi parti politik lain seperti Barisan Nasional (BN) dan Perikatan Nasional (PN).
Namun, katanya, demografi penduduk di Putrajaya sebenarnya tidak banyak beza dengan kawasan Parlimen lain di sekitar Lembah Klang dan PH sangat diterima baik pengundi Melayu mahupun undi bukan Melayu.
Dalam perkembangan lain, PH merancang untuk mengambil tindakan undang-undang terhadap mana-mana calon yang mengeluarkan kenyataan bersifat jahat kepada gabungan itu sepanjang kempen Pilihan Raya Umum Ke-15 (PRU15) berlangsung.
Rafizi berkata, pihaknya boleh menggunakan peruntukan Seksyen 4A Akta Kesalahan Pilihan Raya 1954 (Akta 5).
Beliau berkata, jika akta itu digunakan, kemenangan calon bagi kerusi ditandingi boleh dicabar di mahkamah.

“Tindakan itu penting supaya ia menjadi peringatan kepada parti dan calon lawan yang berkempen dengan menggunakan taktik sedemikian. – KOSMO! ONLINE


PRU15: Dzulkefly kejar pengundi muda selepas ‘kepung’ pengundi asas
Oleh MOHD YUNUS YAKKUB

15 November 2022, 8:01 pm
KUALA SELANGOR – Penyandang kerusi Parlimen Kuala Selangor, Datuk Seri Dzulkefly Ahmad kini meneruskan fasa kedua kempen dalam menawan hati pengundi muda di kerusi tersebut.
Calon Pakatan Harapan (PH) itu berkata, fasa pertama dilakukan sebelum ini adalah teknik ‘mengepung’ atas undi asas supaya tidak terkesan dalam pelbagai imbuhan dan pemberian.
“Sekarang saya dalam fasa undi mengejar pengundi muda dan memastikan pengundi asas sedia ada tidak tercicir.
“Di mana saya pergi, sambutan diterima sangat terharu dan secara terbuka membuat keputusan menyokong saya sama ada Melayu, Cina dan India dengan sokongan ini lebih ketara berbanding 2018,” katanya ketika berucap hari ini.
Terdahulu beliau hadir program minum petang bersama penduduk yang turut disertai Pengerusi PH, Datuk Seri Anwar Ibrahim di tapak pasar Rabu Kampung Bukit Badong, hari ini.
Dzulkefly yang merupakan Bekas Menteri Kesihatan bagaimanapun enggan berdabik dada dan membuat unjuran atau jangkaan bebas telah menerima undi yang besar setakat ini.

“Seperti Tengku Zafrul yang menggunakan pendekatan media sosial begitu juga saya dengan sokongan diterima nampak nyata beberapa hari ini.
“Kita lihat sendiri dalam kajian dilakukan tidak semestinya apa yang dikatakan minat diterjemahkan kepada undi nanti .
“Justeru, persoalan ini akan terus menjadi teka-teki dan sesiapa pun boleh buat apa pun perhitungan atau unjuran tetapi kita nantikan bagaimana ia akan berakhir nanti (pada hari pengundian Sabtu ini),” jelasnya. -KOSMO! ONLINE


PRU15: Anwar ‘sokong’ Tengku Zafrul
Oleh MOHD YUNUS YAKKUB

15 November 2022, 8:07 pm
KUALA SELANGOR – Pengerusi Pakatan Harapan (PH), Datuk Seri Anwar Ibrahim menyokong Tengku Datuk Seri Zafrul Tengku Abdul Aziz bertanding di Kuala Selangor.
Anwar bagaimanapun menegaskan sokongan itu adalah bagi ‘mengajar’ Menteri Kewangan itu mengenai golongan rakyat yang banyak terkesan akibat banjir dan kesusahan.
Katanya, gaji yang diterima Tengku Zafrul sebagai bekas Ketua Pegawai Eksekutif sebuah bank tidak mendedahkannya terhadap realiti kehidupan bawahan.
“Bagi saya baik (bertanding di Kuala Selangor) sebab bagi ‘pendidikan’. Jadi kena niat (Tengku) Zafrul datang untuk dididik bagaimana taukey bank faham masalah rakyat.
“Saya bukan nak serang peribadi, keluarga dia..mertua dia kawan baik saya tetapi ini bukan agenda peribadi. Perjuangan bukan wayang, sunguh-sunguh percaya yakin nak tolong,” katanya ketika berucap pada majlis minum petang bersama penduduk di tapak pasar Rabu Kampung Bukit Badong, hari ini.
Sementara itu, calon PH Parlimen Kuala Selangor, Datuk Seri Dzulkefly Ahmad berkata, Tengku Zafrul perlu banyak belajar dalam menyerlahkan rasa simpati dan komunikasi secara bersemuka bagi menyerlahkan dirinya kepada pengundi.

“Kalau mahu benar-benar menjadi MP (Ahli Parlimen) Kampung seperti saya harus ada skill set, bukan sekadar kata akan selesaikan masalah itu dan ini, tapi harus benar-benar dalam memahami denyut nadi penduduk,” katanya. -KOSMO! ONLINE


‘Kami jiwa NGO’ – Ahmad Idham turun sokong kempen Eizlan Yusof
15 November 2022, 6:30 pm
SABAK BERNAM – Jarak perjalanan empat jam tidak menghalang calon Parlimen Port Dickson, Dr. Ahmad Idham Nadzri turun ke Sabak Bernam bagi memberi sokongan buat rakan seperjuangan, Datuk Seri Eizlan Yusof.
Apatah lagi ketika melihat usaha Eizlan yang bertanding di P092 Parlimen Sabak Bernam mengenal pasti beberapa isu berbangkit yang berlaku di kawasan tersebut.
“Saya mengikuti perkembangan Eizlan di sini, melihat dari sudut tempat yang dilawati, isu-isu yang didengari dan santuni.
“Kami organisasi badan bukan kerajaan (NGO) dan bergerak dalam Gerakan Tanah Air (GTA) menggunakan logo Pejuang bawah komponen NGO, Gagasan Bangsa.
“Jiwa kami, jiwa NGO. Kami kenal pasti masalah, selesaikan masalah, bukan buat ‘show’!” katanya.
Umum sedia maklum bahawa Ahmad Idham mempunyai produk NGO iaitu Hab Pendidikan Khas.

Sekiranya Parlimen Sabak Bernam dimenangi Eizlan, pengarah filem Mat Moto Otai itu tidak teragak-agak untuk membuka Hab Pendidikan Khas di situ.
“Itu janji saya pada Eizlan sebab kami membesar bersama-sama dan beliau faham anak-anak istimewa.
“Jika masyarakat di sini mahu sebuah Hab Pendidikan Khas untuk anak-anak istimewa, saya rasa mereka tahu siapa yang patut mereka undi,” ujarnya lagi.
Kedatangan Ahmad Idham ke Sabak Bernam juga disebabkan perkongsian Eizlan yang tular dalam media sosial tentang isu capaian internet yang menjadi salah satu isu besar di kawasan tersebut.
“Saya terkejut juga kerana pada 2022, capaian internet masih bermasalah di Sabak Bernam.
“Seperti sedia maklum, saya pernah menjadi Ketua Pegawai Eksekutif (CEO) Finas bawah Kementerian Komunikasi dan Multimedia, jadi salah satu agensi yang pernah bersama saya adalah Suruhanjaya Komunikasi dan Multimedia, jadi saya tahu kerja mereka,” katanya.
Pada pertemuan hampir tiga jam tersebut, mereka sempat bertukar pandangan mengenai perancangan, misi dan visi masing-masing untuk parlimen diwakili mereka sekiranya diberi mandat sempena PRU15 pada 19 November ini.
Terdahulu, Ahmad Idham Ahmad Nadzri dan Eizlan disahkan bertanding atas tiket GTA masing-masing di kerusi Parlimen Port Dickson dan Sabak Bernam. – KOSMO! ONLINE


PRU15: Kertas siasatan dakwaan fitnah Razman dirujuk ke Timbalan Pendakwa Raya
Oleh ASLIZA MUSA

15 November 2022, 7:05 pm
IPOH – Kertas siasatan berhubung kenyataan kontroversi calon Dewan Undangan Negeri (DUN) Gunong Semanggol, Razman Zakaria telah dirujuk kepada Timbalan Pendakwa Raya.
Ketua Polis Perak, Datuk Mohd. Yusri Hassan Basri berkata, pihaknya sedang menunggu arahan daripada pihak berkenaan untuk tindakan seterusnya.
“Tiada individu yang dipanggil setakat ini. Kertas siasatan telah dirujuk kepada TPR (Timbalan Pendakwa Raya) dan kita tunggu arahan selanjutnya,” katanya pada sidang akhbar di pusat mengundi di Pusat Latihan Kontinjen Perak, Balai Polis Pasir Puteh di sini hari ini.
Menerusi laporan sebuah portal berita, Razman yang juga Pesuruhjaya Pas Perak dikatakan mendakwa UMNO dan Pakatan Harapan (PH) akan bekerjasama selepas PRU15.
Razman juga dilaporkan mendakwa Datuk Seri Anwar Ibrahim yang mengetuai PH membawa budaya songsang lesbian, gay, biseksual dan transgender (LGBT) dan mahu menghalalkan perkahwinan sejenis manakala DAP pula membawa agenda komunis.
Sehubungan itu, Polis Perak telah membuka kertas siasatan berhubung dakwaan Razman itu dan siasatan dijalankan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998. – KOSMO! ONLINE


Operasi kesan dua kru bot hilang di laut diaktifkan
Oleh SAFINA RAMLI

15 November 2022, 6:22 pm
GEORGE TOWN – Maritim Malaysia (APMM) mengaktifkan operasi mencari dan menyelamat bagi menjejaki dua kru bot yang dikhuatiri hilang berhampiran perairan sangkar ikan di Batu Maung di sini pagi tadi.
Pengarah Maritim Negeri, Kepten Maritim Abd Razak Mohamed berkata, pihaknya telah menerima panggilan telefon daripada nelayan tempatan berhubung penemuan sebuah bot hanyut tanpa kru berhampiran sangkar itu kira-kira pukul 8.20 pagi.
”Bot KILAT 26 telah diatur gerak ke lokasi kejadian bagi mengesan bot tersebut.
”Sebaik tiba di lokasi bot dengan nombor pendaftaran PPS 7216 telah ditemui berada di salah sebuah sangkar ikan Batu Maung, bot ini dibawa oleh nelayan berhampiran bagi menggelakkan bot terus hanyut ke lokasi lain,” katanya dalam kenyataan di sini hari ini.
Menurutnya, hasil pemeriksaan ke atas bot mendapati bot tersebut dinaiki seorang lelaki, M.Gunalan, 46, dari Bukit Tambun berdasarkan dokumen pengenalan diri yang dijumpai di atas bot.
”Maritime Rescue Sub Centre (MRSC) Langkawi telah dimaklumkan dan Operasi Mencari dan Menyelamat (CARILAMAT) telah diaktifkan pada pukul 9.00 pagi.

”Hasil maklumat yang diterima dari pihak polis Bukit Tambun, isteri mangsa yang hilang turut membuat laporan polis berhubung kehilangan suami beliau yang keluar ke laut bersama rakannnya, V.Muraley, 53, lebih kurang pukul 5.00 pagi tadi,” katanya.
Tambahnya, laporan dibuat setelah isteri beliau mendapat maklumat daripada komuniti nelayan berkenaan bot yang dinaiki suaminya dijumpai hanyut tanpa ada orang di dalamnya.
”Bot kemudiannya ditunda oleh bot KILAT 26 ke Jeti Polis Marin Batu Uban untuk tindakan selanjutnya.
”Maritim Malaysia ingin menasihatkan orang ramai agar sentiasa berhati-hati dan mengutamakan langkah-langkah keselamatan ketika melakukan apa jua aktiviti semasa berada di laut.
Tambahnya, orang awam diminta agar melaporkan sebarang penemuan dan melaporkan sebarang kejadian kecemasan atau kemalangan di laut ditalian kecemasan 24 jam MERS 999 atau Pusat Operasi Maritim Pulau Pinang ditalian: 04-2626146. – KOSMO! ONLINE


Yunos dilantik Pengerusi Agrobank
Oleh KOSMO!

15 November 2022, 6:20 pm
PETALING JAYA – Agrobank mengumumkan pelantikan Datuk Yunos Abd Ghani sebagai Pengerusi Bebas Bukan Eksekutif bank tersebut berkuatkuasa 12 November lalu.
Pelantikan tersebut adalah untuk menggantikan Datuk Mustapha Buang yang telah menamatkan perkhidmatannya selama dua tahun sebagai Pengerusi Bebas Bukan Eksekutif Agrobank pada Jumaat lalu.
“Pihak Bank dan ahli lembaga pengarah menzahirkan penghargaan dan ucapan terima kasih
kepada Mustapha atas sumbangan serta sokongan beliau ketika berkhidmat diAgrobank.
“Sepanjang dua tahun perkhidmatan itu, beliau telah menjalankan tanggungjawabnya demi kepentingan dan kesejahteraan bank serta memastikan standard tadbir urus korporat yang tertinggi dan berintegriti dilaksanakan di Agrobank,” jelas kenyataan tersebut di sini.
Selain itu, Yunos  adalah Ahli Asian Institute of Chartered Bankers (AICB), Ahli Majlis Persatuan Institusi Kewangan Pembangunan Malaysia (ADFIM), Pengarah World Savings and Retail Banking Institute serta Bendahari Persatuan Badan-Badan Berkanun Malaysia. -KOSMO! ONLINE


Tanah runtuh: Polis kawal banglo lima tingkat
Oleh TUAN NURHIDAYAH TUAN AB.GHANI

15 November 2022, 7:43 pm
AMPANG – Tiga sekeluarga yang menghuni sebuah rumah lima tingkat cemas apabila dinding dapur pecah selepas tanah gelongsor disebabkan hujan lebat di Taman Halaman Ampang, di sini pagi tadi.
Ketua Polis Daerah Ampang Jaya, Mohamad Farouk Eshak berkata, pihaknya menerima maklumat berhubung kejadian itu kira-kira pukul 2.26 pagi.
“Tanah di belakang rumah itu menggelongsor menyebabkan dinding dapur rumah tersebut pecah. Kejadian itu berlaku disebabkan hujan lebat berterusan,” katanya dalam satu kenyataan hari ini.
Menurut Mohamad Farouk, kawasan yang terkesan adalah banglo dan terdapat sebanyak sembilan buah rumah yang dibina di lereng bukit tersebut.
DINDING dapur rumah lima tingkat pecah akibat tanah runtuh pagi tadi di Jalan Halaman 6, Taman Halaman Ampang.
“Hujan berterusan menyebabkan air berlumpur mengalir ke kawasan depan rumah. Penghuninya kemudian berpindah ke rumah lain. Polis turut membuat kawalan di hadapan rumah tersebut,” katanya.
Katanya, pihak Majlis Perbandaran Ampang Jaya (MPAJ) dan Pejabat Tanah dan Daerah Hulu Langat turut turun padang membuat pemeriksaan.

“Tindakan awal meletakkan plastik kanvas dibuat bagi menutup tanah di lereng bukit yang terkesan. Tiada sebarang kemalangan jiwa dilaporkan dalam kejadian itu,” ujarnya. -KOSMO! ONLINE


50,769 warga asing disekat masuk Malaysia sejak April lalu
Oleh PETAH WAZZAN ISKANDAR

15 November 2022, 7:34 pm
SEPANG – Seramai 50,769 warga asing telah disekat masuk ke Malaysia atas pelbagai kesalahan di bawah Akta Imigresen 1959/63, sejak sempadan negara dibuka 1 April lalu.
Ketua Pengarah Imigresen, Datuk Seri Khairul Dzaimee Daud berkata, jumlah itu adalah sebahagian kecil daripada jumlah ketibaan warga asing di semua pintu masuk negara iaitu seramai 10.4 juta orang.
Katanya, jumlah yang ditolak itu melibatkan warga asing yang telah disenarai hitam melibatkan warga India, Bangladesh, Pakistan dan Indonesia.
“Kami mendapati kesemua mereka ini adalah yang pernah terlibat dengan Program Rekalibrasi Tenaga Kerja yang melibatkan penghantaran pulang warga asing tanpa izin secara sukarela tahun lalu.
“Ada dalam kalangan mereka cuba masuk ke Malaysia sebagai pelancong tetapi selepas disiasat secara terperinci, mereka tidak menepati syarat ditetapkan seperti tidak tahu tempat tinggal dan tidak mempunyai duit yang cukup untuk melancong,” katanya, hari ini.
Beliau berkata demikian pada sidang akhbar selepas melancarkan kemudahan pintu automatik untuk warga asing yang memegang pas jangka panjang di Balai Ketibaan Antarabangsa, Lapangan Terbang Antarabangsa Kuala Lumpur (KLIA) yang bermula hari ini.

Mengulas mengenai kemudahan pintu automatik yang terbaharu, Khairul Dzaimee berkata, ia akan memberikan manfaat kepada lebih 1.8 juta pemegang Pas Lawatan Kerja Sementara (PLKS) dan pemegang Pas Lawatan Jangka Panjang pelbagai kategori di laluan keluar masuk KLIA dan KLIA2.
Dalam perkembangan lain Khairul Dzaimee berkata, seramai 10.4 juta kemasukan telah direkodkan melalui pelbagai pintu utama sejak April lalu di mana lima negara tertinggi adalah dari Singapura, Indonesia, Thailand, India dan China yang mana 60 peratus daripada jumlah ini merupakan warga Singapura.
Katanya, rakyat Singapura yang berulang-alik dari Johor ke republik itu dianggarkan antara 7,000 hingga 10,000 orang sehari melibatkan pelbagai sebab seperti beli-belah dan berniaga.
“Melihat kepada jumlah itu, kami sedang mengkaji untuk perluasan kemudahan pintu automatik kepada rakyat Singapura di Kompleks Imigresen, Kastam dan Kuarantin (ICQ), Bangunan Sultan Iskandar (BSI) dan kajian serta perbincangan sedang dilaksanakan.
“Pelaksanaan ini akan mengambil masa sebulan kerana ada beberapa perubahan kecil untuk membolehkan cip pasport mereka dibaca sistem Imigresen,” katanya.
Khairul Dzaimee berkata, sekiranya ia berjaya diselesaikan, kemudahan ini akan dapat dilaksanakan kepada warga Singapura menjelang hujung tahun ini.
“Kita juga akan mengkaji secara berfasa bagi pintu keluar masuk di Thailand dan Brunei tetapi akan melalui beberapa kajian serta penilaian risiko keselamatan,” katanya. – KOSMO! ONLINE


PRU15: Di luar pengetahuan saya – Mohamad
Oleh NOR AINNA HAMZAH

15 November 2022, 6:53 pm
TAMPIN – Timbalan Pengerusi Barisan Nasional (BN), Datuk Seri Mohamad Hasan tidak mengetahui jika terdapat rundingan antara gabungan parti berkenaan dengan Perikatan Nasional (PN) bagi membentuk kerajaan selepas Pilihan Raya Umum ke-15 (PRU15).
“Di luar pengetahuan, itu saya tidak tahu dan tidak dapat untuk komen. Saya juga tidak berada dalam apa-apa perundingan, dia berunding dengan siapa saya tidak tahu dan saya tidak ada,” katanya kepada pemberita selepas ke Pusat Daerah Mengundi (PDM) Repah di Parlimen Tampin hari ini.
Setiausaha Agung Pas, Datuk Seri Takiyuddin Hassan berkata, beliau PN yakin dapat membentuk kerajaan hasil gabungan dengan parti lain terutamanya BN pada PRU15.
Berkata dalam satu program ceramah di Kota Bharu, Kelantan. Takiyuddin turut menjangkakan BN akan menerima penggabungan tersebut.
Bagaimanapun, Pengerusi PN, Tan Sri Muhyiddin Yassin hari ini menafikan parti itu akan bergabung dengan BN selepas PRU15 sepertimana yang didakwa Takiyuddin.
Muhyiddin berkata, PN bertanding secara solo pada PRU15 supaya tidak perlu lagi bekerjasama dengan BN atau Pakatan Harapan (PH).

Sementara itu, Mohamad yang juga Timbalan Presiden UMNO yang juga calon BN bagi Parlimen Rembau berkata, jentera BN perlu memastikan pengundi putih parti itu keluar mengundi pada 19 November ini.
Jelas beliau, jentera BN perlu membawa keluar lebih 90 peratus pengundi putih bagi memastikan kemenangan berpihak kepada BN dalam PRU15.
“Penyokong UMNO kena keluar kalau boleh melebihi 90 peratus. Kita mahu pastikan parti dan calon kita menang seperti yang kita lakukan di (PRN) Melaka dan (PRK) Tanjung Piai, Johor. Peratusan keluar mengundi yang dikenal pasti sebagai pengundi putih amat tinggi.
“Jentera kami telah membuat kajian sikap sejak 2018, kita buat dry run (ujian asas), sekarang ini kami boleh dapat secara gambaran, banyak tempat-tempat sudah melepasi 50 peratus sokongan,” katanya.
Turut hadir dalam program tersebut, calon BN Parlimen Tampin yang juga Ahli Dewan Undangan Negeri (ADUN) Gemencheh, Mohd Isam Mohd Isa dan ADUN Gemas, Datuk Abd Razak Ab Said. – KOSMO! ONLINE


Tiada bahan terlarang belum tentu halal
Oleh FLORINA DERIS

15 November 2022, 6:40 pm
PETALING JAYA – Seorang wanita berbangsa Cina mengingatkan masyarakat beragama Islam di negara ini agar lebih peka sewaktu membeli makanan yang diimport dari China dan Taiwan terutamanya tanpa label halal.
Cikgu Sam dalam satu hantaran di akaun TikToknya berkata, dia berasa terpanggil untuk berkongsi mengenai perkara tersebut atas rasa tanggungjawab sebagai rakyat yang tinggal di negara berbilang bangsa.
“Pernah satu hari semasa penjual bersiaran langsung, saya sempat bertanya sama ada produk itu halal atau sebaliknya kerana pembungkusannya menggunakan tulisan Cina dan penjual tersebut mendakwa ia halal.
“Saya membeli dan membawanya ke pejabat untuk diagihkan kepada pasukan. Apabila disemak, tiada tanda halal pada produk tersebut,” jelasnya.
Susulan itu, wanita tersebut menyarankan orang ramai tidak membeli produk tersebut yang dibuat di China.
Jelasnya, tahap kepekaan terhadap isu halal di negara itu adalah rendah berbanding Malaysia.

“Konsep halal bukan setakat perspektif tidak mengandungi bahan atau benda haram tetapi juga aspek kebersihan makanan dan rangkaian pembekalnya yang perlu memiliki kelulusan halal,” katanya yang pernah menetap di negara tersebut.
Meninjau di ruangan komen, rata-rata pengguna media sosial berterima kasih dengan pesanan yang dititipkan wanita berkenaan.
“Terima kasih cikgu terutama gula-gula ‘soft gummy’ yang masih ramai rakus hendak beli dan memakannya,” komen seorang netizen.
“Betul cikgu. Apa yang cikgu katakan adalah betul. Saya sangat berharap semua muslim memiliki kesedaran tentang apa yang mereka makan. Terima kasih cikgu,” kata seorang pengguna lain.
Tambah Sam lagi, halal atau tidak semuanya bergantung kepada pembeli kerana mereka yang akan membuat keputusan. Jangan meletakkan kesalahan di bahu penjual semata-mata kerana pilihan di tangan pengguna. – KOSMO! ONLINE


PRU15: PH yakin menang lima kerusi Parlimen di Negeri Sembilan
Oleh ZAKKINA WATI AHMAD TARMIZI

15 November 2022, 7:25 pm
PORT DICKSON: Pakatan Harapan (PH) yakin untuk mampu memenangi lima kerusi daripada lapan buah kerusi Parlimen di Negeri Sembilan pada Pilihan Raya Umum ke -15 (PRU15).
Pengerusi PH Negeri Sembilan, Datuk Seri Aminuddin Harun berkata, keyakinan tersebut berdasarkan sokongan yang diterima daripada pengundi PH sepanjang tempoh kempen yang berbaki tiga hari lagi.
“Saya rasa kami boleh mempertahankan lima kerusi sedia ada iaitu Seremban, Rasah, Port Dickson, Tampin dan Kuala Pilah dan kami cuba mendapatkan satu hingga dua kerusi lagi termasuk di Parlimen Rembau.
“PH telah berkempen dengan bersungguh-sungguh dan teratur. Ia berjalan baik dan memperolehi sokongan daripada rakyat yang semakin meningkat dari hari ke hari,” katanya kepada pemberita selepas mengadakan tinjauan ke Pusat Pengundian Awal di Dewan Serbaguna Kem Segenting di sini hari ini.
Aminuddin yang juga calon PH di Parlimen Port Dickson turut menambah, pihaknya akan meningkatkan lagi usaha dan kempen menjelang hari pengundian pada 19 November ini.
“Saya akan pastikan kami dapat meningkatkan lagi usaha dan setiap malam kami bukan sahaja menumpukan kepada ceramah namun jentera PH akan melihat cara kempen bersesuaian,” katanya.

Pada PRU15 ini, kerusi Parlimen Port Dickson menjadi antara kerusi panas di Negeri Sembilan menyaksikan pertembungan lima penjuru.
Aminuddin akan disaingi oleh calon Barisan Nasional (BN) yang diwakili oleh bekas Timbalan Menteri Pendidikan, Datuk P.Kamalanathan, calon Pejuang, Dr. Ahmad Idham Ahmad Nadzri, calon Perikatan Nasional (PN), Rafiei Mustapha dan calon Bebas, Abdul Rani Kulup Abdullah. – KOSMO! ONLINE


Tali ‘skipping’ tersangkut dalam pundi kencing
Oleh KOSMO!

15 November 2022, 7:00 pm
TOKYO – Seorang lelaki warga emas di Jepun terpaksa menjalani pembedahan apabila tali lompat (skipping) yang dimasukkan melalui zakarnya didapati tersangkut di dalam pundi kencing, lapor akhbar Daily Star semalam.
Tindakan dilakukan oleh lelaki berusia 79 tahun itu menyebabkan pakar-pakar perubatan mendakwa mereka tidak pernah melihat kes ‘melampau’ seperti itu.
Tali lompat itu tidak mempunyai pemegang tetapi panjangnya berukuran 2.3 meter dan agak nipis. Ia didapati tersimpul di dalam pundi kencing mangsa.
Alasan perbuatan lelaki itu memasukkan tali lompat tersebut ke dalam badannya masih tidak diketahui.
Portal berita MailOnline melaporkan bahawa lelaki itu pada awalnya hadir ke Universiti Perubatan Dokkyo dan mengadu mengenai rasa perit yang dialami semasa ingin membuang air kecil.
Petugas perubatan kemudian menjalankan beberapa imbasan termasuk ujian ultrasound pada pundi kencing lelaki itu.

Disebabkan keliru terhadap hasil imbasan, anggota paramedik kemudian menjalankan imbasan X-ray, di mana mereka menemui satu ‘bendasing yang bergelung seperti wayar’. Pesakit tersebut kemudian mengaku dia memasukkan tali lompat itu ke dalam zakarnya.
Kes itu diterbitkan dalam jurnal Urology Case Reports. Pengarang utama kajian, Profesor Toshiki Kijima berkata, imbasan dan model membuktikan bahawa peluang untuk menarik tali itu keluar semula daripada kemaluan adalah mustahil kerana keadaannya yang bersimpul.
Ketika pembedahan dijalankan, petugas perubatan tidak dapat mengeluarkan tali itu melalui saluran yang sama. Mereka sebaliknya terpaksa membuat lubang pada pundi kencing mangsa untuk mengeluarkannya. – Agensi


PRU15: Kempen berunsur agama dan kaum, Rafizi enggan berlembut
Oleh TUAN NURHIDAYAH TUAN AB.GHANI

15 November 2022, 5:52 pm
AMPANG – Ingin hentikan parti politik berkempen secara tidak sensitif terutamanya terhadap isu agama dan kaum, Timbalan Presiden PKR, Rafizi Ramli tampil membuat laporan polis di Ibu Pejabat Daerah (IPD) Ampang Jaya, di sini, pagi tadi.
Ketua Polis Daerah Ampang, Asisten Komisioner Mohamad Farouk Eshak mengesahkan hal berkenaan dan difahamkan, laporan dibuat kira-kira pukul 11.28 pagi.
“Antara laporan diterima adalah mengenai satu video kempen ceramah oleh seorang Ketua Pemuda PAS Sik Kedah, Shahiful Nasir mengatakan “Pengundi yang mengundi Barisan Nasional (BN) dan Pakatan Harapan (PH) akan masuk neraka.
“Seterusnya, video ucapan yang dibuat oleh pelakon, Zul Huzaimy yang mengatakan akan menyembelih orang kafir harbi,” jelasnya dalam kenyataan.
Jelasnya, Rafizi memohon supaya satu siasatan dijalankan rentetan kes berkenaan dan turut merasakan kandungan video tersebut boleh menyebabkan ketidaktenteraman orang awam.
“Hasil semakan mendapati, satu kertas siasatan telah dibuka bersabit dengan laporan polis di Alor Setar, Kedah bagi isu video yang tular melibatkan Shahiful Nasir.

“Kes tersebut disiasat di bawah seksyen 4A(1) Akta Kesalahan Pilihan Raya 1954, Seksyen 504 Kanun Keseksaan dan Seksyen 233 Akta Komunikasi dan Multimedia 1998.
“Bagi kes pelakon, Zul Huzaimy pula, kertas siasatan dibuka bersabit dengan laporan polis di Chukai, Kemaman, Terengganu dan disiasat di bawah Seksyen 506 Kanun Keseksaan, Seksyen 505 (c) Kanun Keseksaan dan Seksyen Akta Komunikasi dan Multimedia 1998,” katanya. -KOSMO! ONLINE


Modifikasi kereta, keselamatan terabai
Oleh KOSMO!

15 November 2022, 6:02 pm
PETALING JAYA – Gara-gara ingin mencantikkan kereta, seorang pemandu sanggup menukar lampu ‘signal’ kepada warna lain sekaligus menyebabkan kekeliruan kepada pemandu lain.
Satu ciapan yang baru sahaja tular hari ini, dimuat naik oleh seorang pengguna jalan raya dikenali sebagai @emrhqm, menunjukkan gambar kenderaan terbabit telah menukar lampu ‘signal’ tersebut kepada warna putih kebiruaan.
“Bang, lampu ‘signal’ itu elok tukar balik warna oren. Kalau kemalangan, jangan salahkan orang lain. Nak main tukar lampu ini buat bahagian dalam sahaja. Ada sebab lampu brek warna merah, lampu signal warna oren,” ujar @emrhqm.
Sehingga kini, ciapan tersebut telah meraih 3,420 perkongsian dan 4,323 tanda suka.
Di ruangan komen, kebanyakan orang ramai mengecam tindakan pemandu tersebut yang berani memodifikasi lampu ‘signal’ sesuka hati tanpa mengambil berat keselamatan diri dan orang lain.
“Ni mesti fikir nak melawa sahaja tetapi tidak fikir keselamatan. Lepas itu bila dah berlanggar, barulah nak menyesal,” komen salah seorang pengguna media sosial.

Rata-rata turut berpesan supaya berpada-pada dalam mencantikkan kereta, supaya masih mengikut undang-undang serta peraturan yang telah ditetapkan oleh pihak berkuasa.
“Harap Jabatan Pengangkutan Jalan (JP) ambil cakna, saya dah beberapa kali tengok pemandu modifikasi lampu brek mahupun signal sehingga membahayakan pengguna jalan raya lain,” ujar @zzainnss. – KOSMO! ONLINE


Kawalan sempadan dipergiat sepanjang musim tengkujuh
Oleh ROSLIZA MOHAMED

15 November 2022, 6:17 pm
KOTA BHARU – Kawalan sempadan terus dipergiat dan diperketatkan terutamanya semasa musim tengkujuh bagi mengelakkan sebarang kegiatan penyeludupan berlaku pada hujung tahun ini.
Panglima Briged Ke-8 Infantri Malaysia, Brigedier Jeneral Datuk Abu Hasan Assha’ari [email protected] berkata, sehubungan itu, seramai hampir 1,000 pegawai dan anggota termasuk dari Batalion Kedua Rejimen Sempadan (2RS) dan Pasukan Gerakan Am (PGA) kekal bertugas mengawal sempadan Malaysia – Thailand.
“Meskipun sudah berlaku banjir di beberapa kawasan, pegawai dan anggota tentera sentiasa menjalankan tugas dan tanggungjawab. Pengawasan di sempadan ketika ini berjalan lancar.
“Tidak boleh dinafikan bahawa kegiatan penyeludupan tetap berlaku pasa musim tengkujuh. Mungkin penyeludup menyangka tiada penugasan kawalan sempadan dijalankan ketika ini,” katanya ketika ditemui pemberita selepas meninjau pusat pengundian awal di Kem Desa Pahlawan, Kok Lanas di sini hari ini.
Tambah Abu Hasan Assha’ari berkata, penugasan kawalan sempadan sentiasa dilakukan terutamanya pada musim tengkujuh kerana jumlah pegawai, anggota dan aset mencukupi untuk sebarang tugasan ketika ini.
Dalam perkembangan lain, Abu Hasan Abu Hasan Assha’ari berkata, pengundian awal melibatkan pegawai dan anggota ATM di negeri ini sudah hampir 98 peratus sehingga pukul 4 petang tadi.

Katanya, pengundian awal itu melibatkan empat pos iaitu Kem Desa Pahlawan di sini, Kem Pengkalan Chepa (Kota Bharu) Batu 11 (Tanah Merah) dan Batu Melintang (Jeli).
“Jumlah pengundi awal melibatkan tentera darat adalah seramai 4,200 orang di negeri ini,” katanya. – KOSMO! ONLINE


Penghulu tegur, rakam kumpulan lelaki pasang bendera parti lain cedera dibelasah
Oleh ROHANA MOHD. NAWI

15 November 2022, 4:53 pm
KOTA BHARU – Seorang penghulu di Mukim Kenali di sini cedera akibat dibelasah lima lelaki hanya kerana menegur dan merakam tindakan mereka yang memasang bendera parti politik lain berhampiran bilik gerakan pusat mengundi Pas di Mulong di sini kelmarin.
Bagaimanapun, kelima-lima suspek berusia dalam lingkungan 30 hingga 50-an itu ditahan polis masing-masing di Kubang Kerian di sini kira-kira pukul 3.30 hingga 5 pagi semalam selepas beberapa jam kejadian tersebut.
Ketua Polis Kelantan, Datuk Muhamad Zaki Harun berkata, siasatan awal mendapati, kejadian berlaku kira-kira pukul 12.30 tengah malam ketika mangsa yang berusia 55 tahun berada di bilik gerakan pusat mengundi Pas di Mulong.
Menurutnya, mangsa kemudiannya menyedari sekumpulan lelaki membawa bendera parti politik lain sebelum bertindak memasangnya berhampiran pusat mengundi itu.
“Mangsa telah menghampiri sekumpulan lelaki itu sebelum menegur dan merakam perbuatan mereka. Suspek yang tidak berpuas hati dengan teguran itu bertindak memukul mangsa sehingga tercetus pergaduhan.
“Insiden itu menyebabkan mangsa cedera pada mata dan belakang badannya sebelum dibawa ke Hospital Universiti Sains Malaysia (HUSM) Kubang Kerian di sini untuk dirawat sebagai pesakit luar,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Menurut Muhamad Zaki, mangsa yang juga seorang peniaga telah membuat laporan di Balai Polis Kubang Kerian selepas kejadian itu sebelum polis menahan lima orang suspek untuk membantu siasatan.
Katanya, kesemua suspek ditahan reman selama dua hari bermula semalam sehingga hari ini dan kes disiasat mengikut Seksyen 147 Kanun Keseksaan kerana merusuh. – KOSMO! ONLINE.


Guru wanita, 14 pelajar cemas merkuri tumpah
Oleh AZAHAR HASHIM

15 November 2022, 5:01 pm
KULIM – Seorang guru dan 14 murid mendapatkan rawatan di Hospital Kulim selepas terkesan dengan kejadian tumpahan merkuri di makmal sebuah sekolah di sini pada pagi tadi.
Ketua Balai Bomba dan Penyelamat Kulim, Penolong Penguasa Bomba Hamizul Azwan Hamdan berkata, pihaknya menerima panggilan berhubung kejadian pada pukul 11.20 pagi.
“Sebaik tiba di lokasi, kita mendapati terdapat seorang guru wanita berusia 36 tahun serta lima murid lelaki dan sembilan murid perempuan berusia 11 tahun terkesan dengan tumpahan sisa merkuri itu.
“Kesemua mereka mengalami kegatalan pada anggota badan,” katanya dalam kenyataan di sini hari ini.
Kata beliau, anggota kemudian memberikan rawatan awal kepada mangsa seterusnya membawa mereka ke hospital bagi mendapatkan rawatan.
“Anggota seterusnya menjalankan kerja-kerja pembersihan sisa merkuri di kawasan terjejas,” ujarnya. – KOSMO! ONLINE


Anak kambing dilahir berwajah manusia
Oleh KOSMO!

15 November 2022, 5:00 pm
NEW DELHI – Seekor anak kambing di India dilahirkan dengan keadaan wajah seperti manusia serta kelihatan seperti memakai kaca mata, lapor akhbar Daily Star semalam.
Anak kambing itu dilahirkan di kampung Sironj dalam negeri Madhya Pradesh, Jumaat lalu.
Seorang penternak haiwan, Nabab Khan terkejut apabila seekor induk kambing melahirkan anak yang kelihatan seperti memiliki mulut manusia.
Ia merupakan kali pertama haiwan peliharaan Nabab, termasuk seekor kerbau dan tujuh kambing, melahirkan anak.
Anak kambing itu terpaksa diberi minum susu menggunakan picagari disebabkan keadaan mulutnya. Ciri paling aneh adalah kambing itu mempunyai bulatan hitam di sekeliling matanya yang membuatkan ia kelihatan seperti memakai kaca mata.
Ia juga mempunyai bulu putih yang tebal di bahagian kepala dan sekeliling dagunya.

Penduduk di India berpusu-pusu ke rumah Nabab apabila berita mengenai kelahiran haiwan cacat itu tersebar.
Menurut pakar veterinar, Dr. Manav Singh, istilah perubatan untuk keadaan kambing itu adalah ‘dispepsia kepala’. Ia memberi kesan kepada satu daripada 50,000 kelahiran haiwan dan lebih biasa pada lembu berbanding kambing.
Keadaan itu menyebabkan bengkak pada kepala haiwan, yang dikenali sebagai ‘ydrocephalus’ dan mempunyai dua punca yang diketahui. Pertama, induk haiwan mengalami kekurangan vitamin A semasa bunting dan kedua, induk diberi ubat yang salah semasa bunting.
Hydrocephalus hanya merujuk kepada terdapat terlalu banyak cecair pada otak, sama ada kerana masalah saliran atau masalah pengeluaran berlebihan. – Agensi


Minta lasagne dapat laksa minyak
Oleh FLORINA DERIS

15 November 2022, 5:01 pm
PETALING JAYA – Seorang pelanggan meluahkan rasa kecewa terhadap sebuah restoran kerana hidangan lasagne yang dipesannya lebih mirip laksa kari yang berminyak menerusi media sosial Twitternya, kelmarin.
Video yang dimuat naik menerusi akaun media sosial Amirul Kalif Syde itu memaparkan semangkuk lasagne dipenuhi minyak dan keju serta masih beku.
“Saya memangil staf restoran dan mengacau minyak hidangan itu di hadapannya sambil bertanya adakah lasagne seperti ini dan dia mengiakannya,” katanya yang bertanya soalan sama sebanyak dua kali namun tetap mendapat jawapan sama.
Susulan itu, video tersebut mengundang pelbagai reaksi pengguna media sosial yang meluahkan pendapat masing-masing.
“Ada sesetengah masyarakat tidak tahu bahawa semua makanan yang dihidang di restoran ini adalah makanan beku dan hanya perlu dipanaskan termasuk kek,” ujar seorang pengguna.
“Abang fikir staf restoran itu tukang masak? Itu makanan sejuk beku yang hanya perlu dimasukkan ke dalam ketuhar gelombang dan tinggal dihidangkan kepada pelanggan saja,” tulis seorang lagi pengguna.

Dalam pada itu, terdapat juga dalam kalangan pengguna yang menggunakan isu kenaikan harga barang sebagai punca kualiti makanan menurun.
“Kebanyakan hidangan makanan di restoran sekarang sudah tidak sesedap sebelum pandemik dulu. Mungkin kos bahan mentah meningkat. Zaman sekarang memang zaman susah,” ujar seorang pengguna.
“Sejak perintah kawalan pergerakan yang lepas, banyak barang naik harga dan kita pun memahami daripada segi harga. Tapi, kualiti perlulah dijaga. Jangan pula semakin mahal, semakin teruk. Jika diberi kepada Oyen (kucing) pun dia akan jeling saja,” komen seorang pengguna lain. – KOSMO! ONLINE


Lelaki kerat kekasih kerana didesak berkahwin
Oleh KOSMO!

15 November 2022, 6:00 pm
NEW DELHI – Seorang lelaki di New Delhi, India didakwa membunuh teman wanitanya sebelum mengerat badan mangsa kepada 35 bahagian, lapor laman berita Wion News semalam.
Suspek dikatakan turut membeli sebuah peti sejuk untuk menyimpan anggota badan mangsa sebelum berusaha membuangnya selama 18 hari.
Polis New Delhi menahan suspek, Aftab Ameen Poonawalla, 28, Sabtu lalu kerana membunuh pasangannya, Shraddha Walkar, 26. Dia kini ditahan polis selama lima hari.
Menurut laporan, pasangan itu berasal dari barat bandar Mumbai di negeri Maharashtra. Aftab ialah seorang pesohor blog makanan dan mengendalikan sebuah laman di media sosial bersama saudara lelakinya, Ahad Poonawala.
Aftab kemudian bertemu dengan Shraddha dan jatuh cinta. Pasangan itu berpindah ke New Delhi selepas keluarga menentang perkahwinan mereka kerana perbezaan agama.
Pasangan itu kemudian tinggal di sebuah apartmen yang disewa di kawasan Chhatarpur, kata polis Mehrauli kepada agensi berita ANI. Kedua-duanya bekerja di sebuah pusat panggilan.

Insiden pembunuhan itu dikatakan berlaku pada 18 Mei lalu selepas Shraddha mula memaksa Aftab untuk mengahwininya, kata pegawai.
Aftab mencekik teman wanitanya sehingga mati sebelum membuang mayat mangsa. Kejadian itu terbongkar apabila Shraddha berhenti berhubung dengan ibu bapanya.
Mereka menjadi curiga selepas menyemak akaun media sosial mangsa yang tidak mempunyai kemas kini. Bapa mangsa kemudian membuat laporan polis selepas mendapati rumah mangsa berkunci.
Semasa disoal siasat oleh polis, suspek mengaku telah melakukan jenayah itu kerana sering bertengkar apabila Shraddha mendesaknya untuk berkahwin. – Agensi


Jeff mahu kongsi bakat
Oleh MOHAMMAD SHAHEMY AZMI

15 November 2022, 4:55 pm
KEHADIRAN penyanyi dengan nama pentas Jeff dalam mewarnai persada industri muzik tanah air bukan sekadar suka-suka.
Walaupun sedar waktunya untuk membuat kemunculan dan mengukir nama di pentas seni hiburan sebagai penyanyi agak lewat, namun perkara itu bukanlah suatu penghalang baginya untuk mengejar cita-cita bergelar seorang penyanyi.
Berbekalkan pengalaman dalam bidang muzik sejak 30 tahun lalu, Jeff atau nama lengkapnya Jeff Abdullah, 47, membulatkan hati untuk memperkenalkan namanya sebagai seorang pendatang baharu.
Menurut penyanyi berasal dari Teluk Intan, Perak itu, dia tidak malu atau kekok untuk bergelar seorang penyanyi baharu walaupun telah berusia lebih 40-an kerana menganggap umur hanyalah sekadar angka sahaja.
Bahkan, Jeff menganggap keberadaannya dalam industri sebagai penyanyi umpama takdir yang telah tertulis dan mengambil peluang yang diberikan kepadanya untuk berkongsi bakat yang dimiliki dalam bidang nyanyian.
“Usia bukanlah penghalang untuk saya mengejar impian. Saya berada di sini (industri) untuk berkongsi bakat yang ada. Saya percaya dengan bakat mampu membawa saya pergi jauh,” katanya.

Rezeki
Jelas Jeff, dia bukan tidak pernah mencuba untuk bergelar seorang penyanyi profesional sejak berusia muda, namun rezeki belum lagi berpihak kepadanya ketika itu.
“Saya yakin orang akan mempertikaikan usia saya. Kenapa pada usia 47 tahun baru sahaja hendak ‘timbul’ memperkenalkan diri? Kenapa tidak dari dulu lagi?
“Sebenarnya saya bukannya tidak pernah mencuba. Saya pernah menghadiri pelbagai uji bakat program realiti popular seperti Akademi Fantasia (AF) dan Malaysian Idol, namun belum ada rezeki lagi.
“Lagi pula saya terikat dengan kerja tetap. Jadi saya tidak boleh memberi tumpuan pada komitmen nyanyian,” ujarnya.
Namun begitu, hasratnya untuk bergelar penyanyi dan memiliki lagu sendiri tidak pernah terpadam. Bahkan Jeff juga pernah merancang untuk mengeluarkan sebuah single sulungnya pada 2020, namun tertangguh ekoran pandemik Covid-19 yang melanda seluruh dunia.
Daun Semalu
Selepas keadaan kembali terkawal, kini Jeff mampu tersenyum gembira apabila hasratnya untuk melancarkan single pertamanya berhasil menerusi lagu berjudul Daun Semalu.
Dengan lahirnya single Daun Semalu, Jeff turut meletakkan satu harapan besar supaya pendengar dapat menerima dan memberi sokongan terhadap karyanya.
“Saya percaya pada satu perkara. Jika kita berbakat, orang pasti akan menghargainya tanpa mengambil kira faktor lain (usia).
“Begitu juga apabila ada yang beranggapan, tiada rupa dan pakej, susah untuk kita mendapat perhatian. Bagi saya, seseorang itu akan menyinar kerana bakat yang dimilikinya.
“Namun, orang ramai sendirilah yang perlu memberi peluang dan ruang untuk orang-orang seperti saya buktikan kemampuan untuk serlahkan bakat yang ada,” ujarnya.
JEFF tidak malu untuk bersaing dengan penyanyi-penyanyi lain yang lebih muda kerana yakin dengan kemampuan diri sendiri.
Jeff yang ditemui pada majlis Sidang Media Daun Semalu di Damai [email protected] baru-baru ini bagaimanapun tetap akur tentang persoalan orang ramai tentang persaingan yang perlu dia tempuhi bersama penyanyi muda atau digelar Budak-Budak Baru Nak Up (BBNU).
Namun ujar Jeff, Masing-masing mempunyai kelebihan dan cara tersendiri untuk diterima peminat dalam industri.
Mempertaruhkan Daun Semalu dengan genre balada rock yang popular ketika era muzik tahun 1990-an, Jeff yakin lagu hasil ciptaan sepenuhnya oleh komposer, Wafi itu mampu menarik minat pendengar-pendengar muda.
“Tidak ramai, bahkan mungkin tidak ada penyanyi muda yang membawakan genre begini. Jadi, saya pasang strategi untuk membawakan lagu seperti ini. Lagi pun, jika dilihat, semakin banyak lagu lama dikembalikan menerusi platform TikTok.
“Trend itu sudah ada dan saya percaya, muzik ini mempunyai kelompok pendengar yang tersendiri. Disebabkan itu, saya hadir dengan lagu ini kerana ia masa yang sesuai untuk memperkenalkannya,” katanya. – KOSMO! ONLINE


Lelaki durjana ditahan pukul, tendang isteri
Oleh MOHD YUNUS YAKKUB

15 November 2022, 5:42 pm
KLANG – Seorang lelaki diberkas selepas memukul muka dan menendang perut isterinya selepas berlaku perselisihan faham di rumah mereka di Taman Sentosa, baru-baru ini.
Suspek berusia pukul 27 tahun ditangkap kira-kira pukul 10.50 malam, Sabtu lalu.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan kejadian berlaku pukul 10 malam hari sama dengan mangsa berusia 28 tahu turut menerima ugutan sehingga mendatang ketakutan kepadanya.
Katanya, hasil siasatan mendapati bahawa kejadian keganasan rumah tangga itu berulang banyak kali namun mangsa yang merupakan suri rumah tidak membuat laporan polis sebelum ini.
“Tindakan suspek telah menyebabkan mangsa bengkak pada muka dan perut mangsa.
“Punca kejadian disebabkan berlaku perselisihan faham antara mereka dengan suspek mempunyai pelbagai rekod lampau atas kesalahaan jenayah serta dadah,” katanya dalam kenyataan hari ini.

Beliau menambah, kertas siasatan telah dirujuk kepada Timbalan Pendakwa Raya dengan suspek akan dituduh di Mahkamah Klang, esok.
‘Suspek akan didakwa mengikut Seksyen 323 Kanun Keseksaan.
“Dalam pada itu, polis menasihatkan orang awam terutama mereka yang telah berumahtangga agar membuat laporan polis segera supaya tindakan sewajarnya boleh diambil mengikut peruntukkan undang-undang,” jelasnya. -KOSMO!ONLINE


KDN rampas 6,914 al-Quran, buku dikenakan perintah larangan
Oleh NORLIDA AKMAR IDROS

15 November 2022, 4:24 pm
ALOR SETAR – Kementerian Dalam Negeri (KDN) merampas sebanyak 6,914 naskhah al-Quran tanpa kelulusan serta bahan penerbitan yang dikenakan perintah larangan di sebuah premis di Pendang dekat sini, kelmarin.
Dalam serbuan Ops Naskhah kira-kira pukul 11 pagi itu, pengedar yang merupakan seorang lelaki tempatan berusia lingkungan 40-an ditahan untuk diambil keterangan.
Rampasan melibatkan sebanyak 2,874 unit al-Quran, 4,024 bahan al-Quran dan 16 unit bahan penerbitan berbentuk buku yang keseluruhannya dianggarkan bernilai RM563,370.
Setiausaha Bahagian Penguatkuasaan dan Kawalan KDN, Nik Yusaimi Yusoff berkata, bertindak atas maklumat dan risikan, sepasukan anggota bahagian itu dari Ibu Pejabat KDN Putrajaya dan Kedah memeriksa sebuah premis yang dijadikan tempat jualan serta stor penyimpanan al-Quran dan buku.
“Kita berjaya merampas al-Quran yang tidak memiliki kelulusan Lembaga Pengawalan dan Pelesenan Pencetakan al-Quran (LPPPQ) serta buku yang dikenakan perintah larangan.
“Kebanyakan al-Quran dan buku-buku itu adalah dari Indonesia dengan harga jualan mencecah RM500 senaskhah,” katanya pada sidang akhbar di KDN Kedah di sini hari ini.

Kata beliau, pemeriksaan di premis itu mendapati lelaki terbabit menyimpan atau menyembunyikan sebahagian al-Quran tanpa kelulusan dan bahan bacaan larangan tersebut di dalam kotak.
Tambahnya, rampasan itu merupakan yang terbesar pada tahun ini.
“Siasatan dilakukan mengikut Seksyen 8(1) dan 14(1) Akta Pencetakan Teks al-Quran 1986 serta Seksyen 7(1) dan 8(2) Akta Mesin Cetak dan Penerbitan 1984,” katanya. – KOSMO! ONLINE


PRU15: Pemimpin digugurkan perlu bantu calon BN – Annuar
Oleh SHAMSUL KAMAL AMARUDIN

15 November 2022, 4:04 pm
BAGAN DATUK – Penyandang kerusi Barisan Nasional (BN) yang digugurkan dalam Pilihan Raya Umum Ke-15 (PRU15) harus memikirkan masa depan parti dengan turut melakukan sumbangan ke arah kemenangan parti itu dalam PRU15.
Bekas Setiausaha Agung UMNO dan BN, Tan Sri Annuar Musa berharap mereka yang terlibat tidak memperbesarkan perkara yang sudah berlaku itu dan sekarang adalah masa untuk membantu kemenangan calon BN.
“(Perkara) yang lepas itu lepaslah, kita sebagai orang beriman harus percaya kepada qada dan qadar, kita tidak boleh putus asa.
“Ia kerana membina memerlukan masa yang lama, untuk merosakkan hanya perlu sehari sahaja; Membina memerlukan muafakat yang ramai, mahu merosakkan cukuplah seorang sahaja,” katanya.
Beliau yang juga Menteri Komunikasi dan Multimedia bercakap kepada pemberita selepas menyampaikan tablet PerantiSiswa kepada 93 pelajar Sekolah Menengah Kebangsaan (SMK) Tun Abdul Razak (SMTAR) dan SMK Khir Johari, di SMTAR, Selekoh di sini hari ini.
Media sebelum ini melaporkan ada penyandang kerusi BN yang digugurkan tidak membantu kempen calon yang menggantikannya dan ada yang membuat kenyataan mempertikaikan penggugurannya dalam PRU15.

Annuar yang menjadi wakil rakyat bermula dengan Ahli Dewan Undangan Negeri dan Ahli Parlimen sejak 1986, adalah antara beberapa nama besar yang digugurkan oleh BN dalam PRU15 ini.
Ketua Pergerakan Puteri UMNO Kelantan, Marzuani Ardila Ariffin dicalonkan di Parlimen Ketereh bagi menggantikan Annuar yang menyandang kerusi itu sejak 1995.
Menurut Annuar, pemimpin yang digugurkan itu mesti menjaga muafakat yang ramai dengan memberi apa sahaja sumbangan yang patut untuk memastikan kemenangan calon BN. – KOSMO! ONLINE


Pelajar teruja soalan BTS keluar dalam percubaan SPM
Oleh KOSMO!

15 November 2022, 4:07 pm
PETALING JAYA – Pelajar sekolah teruja apabila soalan tentang kumpulan popular Korea Selatan, BTS keluar dalam peperiksaan percubaan Sijil Pelajaran Malaysia (SPM) baru-baru ini.
Menurut satu ciapan oleh @snowstar3012 di media sosial, di dalam gambar yang dimuat naik itu jelas menunjukkan karangan dan soalan peperiksaan itu berkaitan dengan kumpulan BTS.
“Soalan peperiksaan percubaan SPM 2022, kertas Bahasa Inggeris. Soalan pasal BTS, tidak perlu baca karangan dah, jawab terus soalan,” kata @snowstar3012 teruja.
Sehingga kini ciapan tersebut telah mendapat 2,337 perkongsian dan 6,146 tanda suka.
Di ruangan komen, rata-rata terhibur dengan ciapan tersebut dan membuat andaian cikgu yang membuat soalan itu merupakan peminat BTS yang digelar sebagai BTS ARMY.
“Markah free dah tu, mesti masa jawab ni semua menjerit dalam hati, senyum dan bayangkan BTS depan mata. Cikgu yg buat soalan ni mesti ‘hardcore’ ARMY ni,” ujar @veedeera.

Kebanyakan pengguna yang komen juga rata-rata merupakan peminat BTS dan mendoakan agar pelajar dapat menjawab dengan cemerlang.
“Please all ARMY student.. pastikan ‘score’ dengan jayanya,” kata salah seorang pengguna media sosial yang lain. – KOSMO! ONLINE.


PRU15: Tiada gabungan PN, BN bentuk kerajaan selepas PRU15
Oleh MUHAMMAD AYMAN GHAFFA

15 November 2022, 4:28 pm
KOTA BHARU – Perikatan Nasional (PN) tidak akan bergabung dengan Barisan Nasional (BN) untuk membentuk kerajaan selepas Pilihan Raya Umum ke-15 (PRU15).
Setiausaha Agung Pas, Datuk Seri Takiyuddin Hassan menegaskan, beliau berkeyakinan penuh bahawa PN akan dapat membentuk kerajaan secara bersendirian dan Perdana Menteri adalah daripada PN.
Menurutnya, pihaknya percaya rakyat akan lebih yakin dengan tema PN iaitu prihatin, stabil dan bersih.
“Berdasarkan kepada kenyataan media berkenaan penggabungan PN dan BN selepas PRU15, saya ingin tegaskan bahawa kenyataan saya telah diambil di luar konteks dan tajuknya juga adalah mengelirukan pengundi.
“Maka, sebarang kenyataan berhubung kerjasama dengan BN tidak berbangkit dan PN berkeyakinan akan membentuk kerajaan bersendirian selepas PRU15,” katanya dalam satu kenyataan hari ini.
Terdahulu, Takiyuddin semasa hadir program Ceramah Perdana PRU15 di Kampung Kubang Kiat di sini semalam berkata, PN yakin dapat membentuk kerajaan hasil gabungan dengan parti lain terutamanya BN pada PRU15.

Selain itu, beliau menjangkakan BN akan menerima penggabungan tersebut.
Menurutnya, rujukan pertama PN adalah BN, namun sebarang perbincangan belum dibuat sepanjang tempoh berkempen dan beliau yakin BN akan menerima penggabungan itu. – KOSMO! ONLINE


Patut susah dapat, ada budak mandi telur
Oleh MUHAMMAD HAIKAL RAMLI

15 November 2022, 4:47 pm
PETALING JAYA – Tindakan seorang kanak-kanak perempuan yang bermandikan lebih seratus biji telur ayam bikin orang ramai ‘pening’.
Perkongsian video melalui akaun TikTok @rais_murtabak_kadok yang dipercayai ibu kepada kanak-kanak itu menyaksikan aksi riang anaknya memecahkan lebih seratus biji telur yang akan digunakan bagi membuat murtabak untuk dijual.
Bagaimanapun, wanita itu dilihat seolah-olah reda apabila meninggalkan kaspyen ‘anak oh anak, sabar sahajalah, telur sudah menjadi bubur’.
Sejurus video itu tular, orang ramai meninggalkan pelbagai reaksi termasuklah memahami perasaan sang ibu tersebut apatah lagi telur begitu sukar untuk diperoleh ketika ini dipercayai akibat kekurangan stok.
“Ya Allah anak, bukan mudah nak dapat telur sekarang, menangislah ibu awak, sabarlah kakak. Budak cerdik memang banyak telatahnya,” komen seorang pengguna TikTok.
“Allahuakbar, kena sabar paling tinggi buat ibu bapa dia. Telur susah dapat, tetapi awak boleh mandi telur ye? Tinggal masuk dalam kuali sahaja, comel sungguh telatah budak-budak,” komen seorang lagi pengguna TikTok.

“Telur ibarat barangan penting dah sekarang adik. Lebih seratus biji telur awak pecahkan dan mandi. Bertuah sungguh budak kecil ini,” usik pengguna TikTok itu.
Sementara itu, orang ramai lebih memikirkan bagaimana cara hendak membersihkan telur-telur yang telah dipecahkan kerana pastinya akan meninggalkan bau hanyir.
“Kalau aku menangis bukan sebab susah dapat atau harga telur, tetapi sebab kena bersihkan, itu yang tidak sanggup dengan bau hanyir lagi, nasib bukan anak aku, anak duhai anak,” tulis pengguna TikTok itu.
“Telur memang susah hendak dibersihkan, sudah bersih pun akan ada lagi bau hanyir dia. Memang boleh menangis masa hendak bersihkan ini,” kongsi pengguna yang lainnya.
Setakat ini, perkongsian video yang tular itu telah meraih lebih 400,000 tontonan, 15,100 tanda suka dengan 2207 perkongsian dan dihujani dengan pelbagai komen daripada orang ramai. – KOSMO! ONLINE.


PRU15: Pahang cuti 18 November
Oleh SALEHUDIN MAT RASAD

15 November 2022, 4:12 pm
MARAN – Pahang mengikuti jejak langkah empat negeri lain yang sebelum ini memutuskan 18 November sebagai cuti umum.
Menteri Besar Pahang, Datuk Seri Wan Rosdy Wan Ismail berkata, pemberian cuti itu memberi masa kepada pengundi membuat persiapan perlu seperti untuk pulang ke kampung bagi mengundi.
“Kita kena ikut, bila Perdana Menteri (Datuk Seri Ismail Sabri Yaakob) sudah umumkan, negeri tidak ada pilihan, kita kena ikutlah,” katanya pada majlis ramah mesra bersama penduduk Mukim Chenor dan Kertau di Dewan Orang Ramai Chenor Seberang, di sini hari ini.
Perdana Menteri Datuk Seri Ismail Sabri Yaakob semalam mengumumkan mengenai cuti umum seluruh negara pada 18 dan 19 November ini bagi memudahkan orang ramai keluar mengundi.
Sebelum ini, kerajaan Negeri Sembilan, Pulau Pinang, Selangor dan Sabah sudah mengumumkan cuti umum di negeri masing-masing.
Sementara itu, mengulas mengenai perkembangan kempen Pilihan Raya Umum Ke-15 (PRU15) di Pahang, Wan Rosdy berkata, jentera kempen perlu terus bekerja keras bagi memastikan Barisan Nasional (BN) terus mentadbir kerajaan negeri.

“Setakat ini semuanya berjalan lancar dan kita melihat pengundi mengambil kira ‘track record’ kerajaan Pahang yang begitu menjaga kebajikan rakyat.
“Kita akan teruskan kempen secara sihat, kita beritahu kepada pengundi kenapa harus memberi sokongan kepada BN, kita bukan menjanjikan bulan dan bintang.
“Kita tunjukkan apa yang kita sudah buat dan banyak lagi kita boleh buat selepas ini,” ujarnya. – KOSMO! ONLINE


Mahkamah: Perunding tidak mengaku tipu syarikat pelaburan RM1.2 juta
Oleh NORLIZAH ABAS

15 November 2022, 4:46 pm
KUALA LUMPUR – Seorang perunding syarikat pembinaan mengaku tidak bersalah di Mahkamah Sesyen di sini hari ini atas tiga pertuduhan menipu syarikat pelaburan hartanah berhubung bayaran tuntutan melebihi RM1.2 juta.
Bayaran itu didakwa bagi kerja-kerja yang tidak pernah dijalankan untuk projek pembinaan sebuah pusat membeli belah di Terengganu, dua tahun lalu.
Mohd Azhari Che Omar, 43, membuat pengakuan itu selepas pertuduhan dibaca di hadapan Hakim Rozina Ayob.
Mengikut kesemua pertuduhan, lelaki itu didakwa menipu Pelaburan Hartanah Berhad (PHB) dengan memperakukan bahawa Syarikat Gafis (M) Sdn. Bhd. layak mendapatkan pembayaran bagi tiga tuntutan berkala berjumlah RM1.2 juta bagi kerja-kerja ujian penerimaan kilang (FAT) bagi beberapa peralatan.
Tuntutan RM1.2 juta itu merupakan sebahagian daripada jumlah keseluruhan tuntutan bernilai hampir RM46 juta.
Tertuduh didakwa menipu PHB di antara 6 November 2020 dan 8 Januari 2021 di pejabat YHS Associates Sdn. Bhd., Pandan Jaya di sini sehingga mendorong syarikat itu membuat pembayaran kepada Syarikat Gafis pada 9 Disember 2020 dan 15 Februari 2021.

Pertuduhan dibuat mengikut Seksyen 420 Kanun Keseksaan yang memperuntukkan hukuman sebat dan penjara antara satu hingga 10 tahun serta boleh juga dikenakan denda, jika sabit kesalahan.
Sementara itu, seorang lagi tertuduh, pengurus perolehan dan kontrak Syarikat Gafis, Rosliza Lah, 46, mengaku tidak bersalah di hadapan Hakim Azura Alwi atas tuduhan bersubahat dengan Mohd. Azhari bagi tujuan sama pada waktu dan di tempat serupa.
Mengikut pertuduhan, dia didakwa bersubahat dengan Mohd. Azhari iaitu sengaja membantu menyediakan dokumen yang diperlukan untuk menipu syarikat pelaburan.
Pertuduhan dibuat mengikut Seksyen 109 Kanun Keseksaan dibaca bersama Seksyen 420 kanun sama yang membawa hukuman penjara satu hingga 10 tahun dan sebat serta boleh juga dikenakan denda, jika sabit kesalahan.
Kedua-dua kes dikendalikan oleh Timbalan Pendakwa Raya, Ahmad Akram Gharib manakala Mohd. Azhari dikendalikan oleh peguam, Hasnan Hamzah sementara Rosliza oleh peguam Mohd. Fikah Sanusi.
Semasa prosiding, Ahmad Akram mencadangkan Mohd. Azhari diberi ikat jamin sebanyak RM150,000 manakala RM50,000 bagi Rosliza dengan seorang penjamin.
“Pendakwaan juga mencadangkan kedua-dua tertuduh dikenakan syarat tambahan iaitu menyerahkan pasport kepada mahkamah,” katanya.
Peguam yang mewakili kedua-dua tertuduh, tidak membantah cadangan tersebut.
Selepas mendengar permohonan tersebut, hakim-hakim membenarkan tertuduh diikat jamin sebagai mana yang dicadangan pasukan pendakwaan dan menetapkan 16 Disember ini dan 5 Januari 2023 depan untuk sebutan kes. – KOSMO! ONLINE


Mahkamah: Bapa didakwa cederakan anak perempuan guna paip PVC
Oleh NUZULSHAM SHAMSUDDIN

15 November 2022, 4:29 pm
AMPANG – Seorang bapa didakwa di Mahkamah Majistret di sini hari ini atas tuduhan menyebabkan kecederaan ke atas anak perempuannya berusia 16 tahun menggunakan paip Polyvinyl Chloride (PVC) September lalu.
Bagaimanapun tertuduh Amin Husaini Tan Abdullah, 60, mengaku tidak bersalah selepas pertuduhan dibacakan terhadapnya di hadapan Majistret Normaizan Rahim.
Mengikut pertuduhan, tertuduh didakwa telah dengan sengaja menyebabkan kecederaan terhadap anak perempuanya berusia 16 tahun.
Kesalahan itu didakwa dilakukan di sebuah rumah di Ampang Jaya, pukul 6 petang pada 9 September lalu mengikut Seksyen 323 Kanun Keseksaan.
Seksyen itu memperuntukkan hukuman penjara yang boleh sampai setahun atau dengan denda boleh sampai RM2,000 atau kedua-duanya, jika sabit kesalahan.
Difahamkan, ketika kejadian tertuduh memukul anaknya itu dengan menggunakan paip PVC.

Dalam prosiding hari ini, Timbalan Pendakwa Raya Nurfadzlin Zulhasnan mencadangkan jaminan RM8,000 dengan dua penjamin.
Namun peguam dari Yayasan Bantuan Guaman Kebangsaan Mohd. Faiz Fahmy Abdul Razak mewakili tertuduh memohon jaminan rendah.
“Tertuduh mempunyai 10 orang anak dan dia tidak bekerja atas faktor usia serta kesihatan, wang jaminan RM8,000 yang ditawarkan pendakwaan adalah tinggi, oleh itu tertuduh memohon jaminan rendah,” katanya.
Selepas mendengar permohonan kedua-dua belah pihak Majistret Normaizan membenarkan tertuduh dijamin RM3,000 dengan seorang penjamin dan menetapkan 29 Disember ini untuk sebutan kes. – KOSMO! ONLINE.


Amaran ribut petir, hujan lebat di enam negeri petang ini
Oleh NURUL IZZATI ZAINI

15 November 2022, 4:36 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di enam negeri sehingga pukul 7 malam ini.
MetMalaysia berkata, di Pantai Timur, kawasan di Kelantan (Jeli, Tanah Merah, Machang, Kuala Krai dan Gua Musang), Terengganu (Besut, Hulu Terengganu, Dungun dan Kemaman) dan Pahang (Kuantan, Pekan dan Rompin) dijangka berdepan dengan cuaca buruk ini.
“Di Selatan, hanya Mersing di Johor sahaja diramal mengalami ribut petir dan hujan lebat.
“Kawasan di Sarawak iaitu Kuching (Bau dan Kuching), Serian, Samarahan, Sri Aman, Sarikei (Pakan, Julau dan Meradong), Sibu, Kapit (Song), Bintulu (Tatau) dan Limbang (Lawas) turut diramal situasi yang sama,” ujar MetMalaysia menerusi kenyataan di laman sesawangnya.
Sementara itu, di Sabah, cuaca buruk tersebut dijangka akan melibatkan kawasan Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat (Papar, Putatan, Penampang, Kota Kinabalu, Tuaran dan Ranau), Tawau (Tawau dan Lahad Datu) dan Sandakan (Beluran).
“Bagi kawasan-kawasan di negeri lain sekitar Semenanjung cuaca dijangka dalam keadaan baik dan cerah ekoran tiada laporan hujan dikeluarkan,” tambah MetMalaysia.

Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter (mm) per jam yang hampir atau dijangka berlaku melebihi sejam. – KOSMO! ONLINE.


Gabungan PN, BN hanya pandangan peribadi Takiyuddin
Oleh MUSTAQIM MOHAMED

15 November 2022, 4:42 pm
KOTA BHARU – Majlis Syura Ulamak Pas (MSUP) berpendapat kenyataan mengenai Perikatan Nasional (PN) akan bergabung dengan Barisan Nasional (BN) sekiranya gagal mendapat majoriti pada Pilihan Raya Umum ke-15 (PRU15) yang dikeluarkan oleh Datuk Seri Takiyuddin Hassan hanya sekadar pandangan peribadinya.
Setiausaha MSUP, Datuk Dr. Nik Muhammad Zawawi Salleh berkata, beliau percaya pandangan itu bukan atas kapasiti sebagai Setiausaha Agung Pas.
“Itu kenyataan Takiyuddin dan bukan Setiausaha Agung Pas. Jadi, perkara itu perlu dibezakan dan ada kadangkala dimanipulasikan oleh sesetengah pihak.
“Perkara membabitkan hubungan antara Pas dengan parti-parti lain mesti diputuskan oleh MSUP,” katanya pada sidang akhbar harian PN di Pejabat Perhubungan Pas Negeri Kelantan di sini hari ini.
Mengulas lanjut, Nik Muhammad Zawawi yang juga calon PN bagi Parlimen Pasir Puteh memberitahu, andaian Takiyuddin itu sebagai perkara biasa di dalam parti.
“Saya pun ada membuat andaian itu dan ini. Maka, ia adalah pandangan biasa yang dibuat secara peribadi.

“Setakat ini, tiada apa yang diputuskan sama ada di pihak Pas atau PN berhubung perkara itu,” ujarnya.
Terdahulu, Takiyuddin semasa hadir program Ceramah Perdana PRU15 di Kampung Kubang Kiat di sini semalam berkata, PN yakin dapat membentuk kerajaan hasil gabungan dengan parti lain terutamanya BN pada PRU15.
Selain itu, beliau menjangkakan BN akan menerima penggabungan tersebut.
Bagaimanapun, Takiyuddin dalam satu kenyataan hari ini memaklumkan, berdasarkan kepada kenyataan media berkenaan penggabungan PN dan BN selepas PRU15, beliau menegaskan bahawa kenyataan itu diambil di luar konteks dan tajuknya juga adalah mengelirukan pengundi.
Beliau berkeyakinan penuh bahawa PN akan dapat membentuk kerajaan secara bersendirian dan Perdana Menteri adalah daripada PN. – KOSMO! ONLINE.


Amaran cuaca buruk di beberapa negeri Semenanjung
Oleh NURUL IZZATI ZAINI

16 November 2022, 9:52 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di beberapa negeri Semenanjung sehingga pukul 1 pagi ini.
MetMalaysia menerusi satu kenyataan di laman sesawangnya berkata, di utara, negeri Perlis dan Kedah (Kubang Pasu, Padang Terap, Sik dan Baling) sahaja akan berdepan dengan cuaca buruk ini.
“Di Perak, kawasan yang diramalkan ribut petir dan hujan lebat adalah Hulu Perak, Kuala Kangsar, Kinta, Kampar, Hilir Perak, Batang Padang dan Muallim.
“Kawasan di Pantai Timur yang dijangka menghadapi situasi yang sama pula ialah Kelantan (Pasir Mas, Jeli, Tanah Merah dan Gua Musang), Terengganu (Dungun dan Kemaman) dan Pahang,” katanya.
Tambah MetMalaysia, ribut petir dan hujan lebat turut diramal di Selangor (Hulu Selangor, Gombak dan Hulu Langat).
“Di Negeri Sembilan kawasan yang diramal berdepan dengan cuaca buruk ini juga adalah Jelebu, Kuala Pilah, Jempol dan Tampin) manakala Johor adalah Segamat, Kluang, Mersing dan Kota Tinggi,” ujarnya. – KOSMO! ONLINE


Ingatkan balik mengundi, rupanya terowong ditutup
Oleh KOSMO!

16 November 2022, 11:13 pm
PETALING JAYA – Aliran trafik di Lebuh Raya Kuala Lumpur – Karak ke arah timur sesak malam ini susulan Terowong Genting Sempah ditutup untuk kerja penyenggaraan.
Lembaga Lebuhraya Malaysia (LLM) menerusi ciapan Twitter memaklumkan, susulan itu pengguna yang terlibat menggunakan laluan kontra di dalam terowong arah barat.
“Trafik sesak 3.5 kilometer sebelum masuk terowong arah timur.
“Hati-hati memandu dan patuhi arahan papan tanda,” katanya.
Terdahulu, tular di media sosial Facebook keadaan trafik sesak di lebuh raya tersebut, dikatakan pengundi mahu pulang ke kampung untuk mengundi pada Sabtu ini. – KOSMO! ONLINE


Mabuk punca tiga pemuda agresif ketika diberkas
Oleh SAFINA RAMLI

16 November 2022, 9:31 pm
GEORGE TOWN – Polis mengesahkan penahanan tiga pemuda yang bertindak agresif selepas disyaki mabuk dalam kejadian pergaduhan di hadapan sebuah premis di kawasan Love Lane di sini Ahad lalu.
Ketua Polis Daerah Timur Laut, Asisten Komisioner Soffian Santong berkata, tangkapan ketiga-tiga suspek berusia 29 hingga 31 tahun itu dilakukan sepasukan anggota dari Balai Polis Central selepas menerima aduan daripada orang awam pada pukul 3.05 pagi.
Menurutnya, kesemua suspek yang berasal dari Pulau Pinang dan Selangor itu diberkas di lokasi kejadian terbabit.
“Telah terkesan satu video berdurasi 52 saat yang dimuat naik menerusi satu laman Facebook ‘Mamu Jarum’ pada 16 November (hari ini) jam 12 tengah hari, memaparkan insiden pihak polis sedang menahan beberapa individu.
“Suspek bertindak agresif sehingga berlaku pergelutan semasa tangkapan. Kesemua suspek disyaki berada dalam keadaan mabuk.
“Semakan mendapati kesemua tangkapan tiada rekod jenayah lampau, manakala ujian saringan air kencing mendapati salah seorang daripadanya positif dadah jenis THC (Tetrahydrocannabinol),” katanya dalam satu kenyataan di sini sebentar tadi.

Beliau memberitahu, kesemua tangkapan telah ditahan reman selama tiga hari sehingga 15 November dan diberikan jaminan polis.
“Kes telah disiasat di bawah Seksyen 148 Kanun Keseksaan atas kesalahan merusuh menggunakan senjata. Kertas siasatan akan dirujuk ke Timbalan Pendakwa Raya dalam tempoh terdekat untuk mendapatkan arahan pertuduhan terhadap kesemua suspek,” tambahnya. – KOSMO! ONLINE


Remaja 14 tahun hamilkan teman wanita sebaya
Oleh KOSMO!

16 November 2022, 9:30 pm
JAKARTA – Seorang remaja lelaki di Indonesia ditahan kerana didakwa menghamilkan teman wanita yang sebaya usianya, lapor laman berita Suara.com.
Polis Bontang menahan remaja lelaki berusia 14 tahun itu di Bontang Selatan. Keluarga mangsa membuat laporan polis mengenai perkara tersebut.
Remaja yang masih bersekolah itu kemudian dibawa ke Balai Polis Bontang.
Ketua Perhubungan Awam Polis Bontang, Iptu Mandiyono berkata, gadis itu diketahui hamil selepas ibunya melihat tingkah lakunya yang aneh.
Ibu gadis itu lebih curiga apabila dia tidak datang haid beberapa bulan lepas. Hal ini demikian kerana waktu datang bulan mereka adalah sama.
“Perut anaknya juga mula membesar. Setelah menjalani ujian ternyata positif hamil,” katanya Iptu.

Kes itu kini diambil alih oleh Bahagian Perlindungan Wanita dan Kanak-Kanak (PPA) dari Unit Siasatan Jenayah Polis Bontang. – Agensi


Piala Malaysia: Gergasi Merah selangkah ke pentas final
Oleh MUHAMAD ARDIE PUTRA SUHAIMI

16 November 2022, 11:18 pm
PETALING JAYA – Pasukan Selangor FC meletakkan sebelah kaki ke pentas final selepas menewaskan Terengganu FC (TFC) 3-1 pada aksi separuh akhir pertama Piala Malaysia di Stadium MB Petaling Jaya sebentar tadi.
Pada perlawanan tersebut, skuad Gergasi Merah yang masih belum tewas sejak dibimbing Tan Cheng Hoe pada September lepas membariskan kesebelasan terbaik dengan jentera serangan diketuai Herlison Caion.
Namun, pasukan tuan rumah terlebih dahulu tersentak dengan jaringan yang dilakukan oleh TFC pada minit ke-18 hasil sepakan percuma yang bijak disudahkan oleh Kipre Tchetche.
Tergamam dengan gol tersebut, Selangor memperkemaskan jentera serangan dan berjaya meraih gol penyamaan hasil tandukan Richmond Ankrah pada minit ke-37 hasil daripada sepakan penjuru yang diambil Mukhairi Ajmal.
Caion turut mencetak nama selaku penjaring berselang lima minit kemudian selepas menanduk masuk gol hasil sepakan penjuru yang turut diambil Mukhairi untuk meletakkan kedudukan 2-1 ketika tamat babak pertama.
Bersambung pada separuh masa kedua, Mukhairi terus cemerlang apabila sepakan penjuru ketiga yang diambilnya turut berjaya ditanduk oleh Sharul Nazeem Zulpakar pada minit ke-54.

TFC hampir merapatkan kedudukan pada penghujung perlawanan, tetapi percubaan satu lawan satu yang dimiliki Kpah Sherman hanya menggegar palang gol ketika penjaga gol Selangor, Khairulazhan Khalid sudah pun tertewas.
Keputusan 3-1 kekal sehingga tamat perlawanan dengan aksi kedua dijadualkan berlangsung di Terengganu pada 21 November depan.
Skuad Merah Kuning kini memburu trofi Piala Malaysia buat kali ke-34 selepas kali terakhir menang pada edisi 2015. – KOSMO! ONLINE


Anak jumpa ayah lemas tersangkut jaring ikan
Oleh ISKANDAR SHAH MOHAMED

16 November 2022, 9:59 pm
SABAK BERNAM – Kehilangan seorang lelaki sejak semalam terungkai apabila ditemui lemas tersangkut pada jaring ikan miliknya di sebuah palung di Parit 8 Gambut, Sungai Besar di sini, hari ini.
Mayat mangsa berusia 55 tahun itu ditemui anaknya sendiri dalam keadaan terapung, pukul 7.55 pagi.
Ketua Polis Daerah Sabak Bernam, Superintendan Agus Salim Mohd Alias berkata, siasatan mendapati mangsa bersama isterinya memasang jaring tersebut petang semalam.
“Sehingga pukul 6 pagi tadi, wanita itu mendapati suaminya masih tidak pulang ke rumah.
“Anak mangsa kemudian pergi lokasi jaring dan terkejut melihat bapanya tersangkut,” katanya ketika dihubungi malam tadi.
Menurut beliau, punca kejadian antaranya dipercayai akibat tali yang terbelit pada lengan mangsa.

“Pemeriksaan lanjut mendapati tiada kesan lebam atau kecederaan lain di tubuh mangsa yang boleh mengakibatkan kematian.
“Mayat mangsa dihantar ke Hospital Tengku Ampuan Jemaah (HTAJ) Sabak Bernam untuk bedah siasat,” ujarnya.
Tambah Agus Salim, kes diklasifikasikan sebagai mati mengejut. – KOSMO! ONLINE


PRU15: Khairy hormati teguran PM, fokus kemenangan BN
Oleh ISKANDAR SHAH MOHAMED

16 November 2022, 9:38 pm
KUALA SELANGOR – Calon Barisan Nasional (BN) Parlimen Sungai Buloh, Khairy Jamaluddin Abu Bakar menghormati teguran Perdana Menteri supaya tidak membincangkan soal pemilihan UMNO sepanjang tempoh kempen Pilihan Raya Umum ke-15 (PRU15).
Menteri Kesihatan itu berkata, teguran Datuk Seri Ismail Sabri Yaakob berkenaan sememangnya betul dan perlu fokus untuk memenangi BN.
“Pemilihan UMNO tidak sepatutnya dibincangkan dalam tempoh berkempen ini dan memang kita fokus kepada PRU15.
“Saya rasa hanya satu daripada soalan yang ditanya dalam satu temu bual semalam, namun saya tidak terlalu tumpu kepada isu itu,” katanya pada program Selangkah ke Menara Gading di Universiti Teknologi Mara (UiTM) Puncak Alam di sini, hari ini.
Program anjuran Yayasan Prihatin Nasional (Prihatin) yang dihadiri lebih 600 pelajar sekolah menengah itu bertujuan memperkasakan pendidikan ke tahap lebih tinggi.
Terdahulu, Ismail Sabri mengingatkan UMNO bahawa kini adalah waktu menumpukan sepenuh perhatian memenangi PRU15 dan bukannya sibuk memikirkan soal pemilihan parti.

Jelas Khairy, niat beliau hanya mahu rakyat melihat muka-muka baharu dan menandakan satu peremajaan dalam BN.
Dalam pada itu, beliau berkata, penerimaan rakyat Sungai Buloh terhadap BN semakin positif sepanjang tempoh kempen yang berbaki dua hari.
“Saya akan terus berkempen pada esok dan lusa untuk turun padang di kawasan yang belum sempat dilawati.
“Kini, saya menyerahkan sepenuhnya kepada pengundi untuk membuat keputusan yang tepat dan terbaik,” katanya. – KOSMO! ONLINE


325 orang bersihkan kasut serentak
Oleh KOSMO!

16 November 2022, 9:00 pm
LONDON – Sebuah syarikat penjagaan kasut memecahkan Guinness World Records di London apabila mengumpulkan 325 orang untuk membersihkan kasut pada waktu yang sama, lapor agensi berita United Press International semalam.
Syarikat pengkhususan jualan produk penjagaan kasut, Crep Protect mengumpulkan 325 peserta yang ditugaskan untuk membersihkan kasut secara serentak.
Acara itu berlangsung Ahad lalu di Boxpark Wembley, London. Kumpulan itu bergabung untuk membersihkan kasut menggunakan produk Crep Protect.
Kasut yang dibersihkan disumbangkan kepada sebuah badan amal, ShoeAid UK yang bertujuan untuk mengurangkan ketidakmampuan dan pembaziran kasut dengan menyediakannya kepada mereka yang memerlukan.
Crep Protect berjaya memecah rekod dunia dalam kategori individu berkumpulan paling ramai membersihkan sepasang kasut secara serentak.
Acara itu disaksikan oleh pengadil Guinness World Records, Andrew Fanning yang menyerahkan sijil kepada syarikat itu di penghujung percubaan.

“Saya amat berbangga kerana dijemput mengadili percubaan memecahkan Guinness World Records kali ini,” katanya. – Agensi


Da’i Syed, Hana Ismail bertunang
Oleh KOSMO!

16 November 2022, 10:49 pm
PETALING JAYA – Pendakwah selebriti Da’i Syed atau Syed Shah Iqmal Syed Mohammad Shaiful sah bertunang dengan pengacara stesen televisyen Al Hijrah iaitu Hana Ismail.
Berita itu dikongsikan oleh pelakon, Datin Seri Umie Aida menerusi akaun Instagramnya.
“Menghitung hari ke alam tanggungjawab yang lebih fokus dan besar. Kunci kebahagian sentiasa bersyukur dan menerima kelemahan pasangan masing-masing dengan hati terbuka.
“Jaga amanah ini sebaiknya (Da’i Syed, Hana). Semoga adikku berdua dalam lindungan-Nya dan rahmat Allah SWT,” katanya pada hantaran tersebut berserta video.
Umie turut meletakkan ‘hashtag’ #majlismerisikdanbertunang pada hantaran itu.
Sebelum ini media melaporkan, Da’i Syed mengakui dia sedang mengenali hati budi selepas ditanya mengenai status hubungannya dengan Hana. – KOSMO! ONLINE


1,600 penuntut UTM balik mengundi malam ini
Oleh KHAIRUL MOHD. ALI

16 November 2022, 11:28 pm
JOHOR BAHRU – Universiti Teknologi Malaysia (UTM) menyediakan sejumlah 43 bas ekspres untuk membawa seramai 1,600 penuntut pulang ke kampung halaman masing-masing sempena Pilihan Raya Umum ke-15 (PRU-15).
Timbalan Naib Canselor (Hal Ehwal Pelajar UTM, Prof. Dr. Shamsul Sahibuddin berkata, kemudahan itu disediakan secara dua fasa iaitu 35 bas malam ini dan selebihnya lapan bas, esok pagi.
Menurut beliau, kesemua penuntut hanya perlu membayar kos antara RM20 hingga RM50 mengikut lokasi kampung halaman masing-masing.
“Secara keseluruhan terdapat 43 bas yang digunakan, di mana sebahagiannya adalah bas milik UTM manakala selebihnya bas ekspres komersil yang disewa.
“Usaha ini dikendalikan Majlis Perwakilan Pelajar (MPP) di mana mereka mengumpul nama-nama penuntut yang mahu menggunakan perkhidmatan ini dan pihak UTM juga tidak mengambil sebarang keuntungan.
“Sebaliknya, usaha itu adalah bagi membantu penuntut-penuntut pulang ke kampung halaman bagi menunaikan tanggungjawab mengundi pada 19 November ini,” katanya kepada pemberita selepas meninjau pengoperasian pergerakan itu, di sini hari ini.

Sementara itu, penuntut Ijazah Sarjana Muda Kejuruteraan Bioperubatan, Atiqah Alias, 21, memberitahu, pihaknya berterima kasih dengan perkhidmatan yang disediakan kerana ia memudahkan urusan pulang ke kampung.
“Inisiatif ini juga menjimatkan perbelanjaannya penuntut kerana kebiasaannya harga tiket bas untuk pulang ke Pulau Pinang dalam RM75, manakala kapal terbang pula dalam RM150.
“Sebagai seorang penuntut, kos berkenaan agak membebankan, jadi apabila ada inisiatif seperti ini dengan harga tiket bas sebanyak RM35, ia amat membantu,” kata anak kedua daripada tiga beradik itu.
Penuntut Ijazah Sarjana Muda Reka Bentuk dan Teknologi UTM, Sim Yee Xuan, 18, berasal dari Alor Setar, Kedah pula, dia gembira dengan inisiatif disediakan universiti awam berkenaan.
“Saya rasa gembira kerana UTM ada inisiatif seperti ini, sebab apabila lihat jualan tiket bas secara atas talian banyak yang sudah habis. Jika ada sekalipun harganya mahal kerana menjadi rebutan.
“Biasanya untuk balik ke Alor Setar, harga tiket bas adalah RM70, tapi melalui inisiatif ini saya hanya membayar RM45 sahaja. Jadi adalah lebihan dan saya juga dapat berjimat,” katanya yang merupakan anak bongsu daripada dua beradik. – KOSMO! ONLINE


PRU15: Tiada laluan khas bagi pesakit Covid-19 – KJ
Oleh ISKANDAR SHAH MOHAMED

16 November 2022, 7:51 pm
KUALA SELANGOR – Penyediaan laluan khas bagi individu yang positif Covid-19 untuk mengundi pada Pilihan Raya Umum ke-15 (PRU15) tidak dapat dilaksanakan.
Menteri Kesihatan, Khairy Jamaluddin Abu Bakar berkata, kementeriannya dan pihak berkaitan sudah melakukan  pelbagai perbincangan mengenai perkara tersebut.
Jelas beliau, pihaknya tidak menyediakan laluan khas bagi pesakit yang positif dan Suruhanjaya Pilihan Raya (SPR) turut sudah mendapatkan pilihan terbaik mengenainya.
“Perkara itu diputuskan selepas mengambil kira kekangan sumber, ruang dan tenaga kerja.
“Setakat ini, prosedur operasi standard (SOP) adalah mengikut apa yang diumumkan oleh Ketua Pengarah Kesihatan (Tan Sri Noor Hisham Abdullah),” katanya selepas program Selangkah ke Menara Gading di Universiti Teknologi Mara (UiTM) Puncak Alam di sini, hari ini.
Beliau mengulas kebimbangan pengundi mengenai kemungkinan terpaksa membuang undi dengan mereka yang telah dijangkiti Covid-19.

Ahad lalu, Kementerian Kesihatan (KKM) menggariskan ketetapan bagi golongan itu, namun tidak menyatakan soal laluan atau zon mengundi.
Ketetapan itu termasuk kewajipan pemakaian pelitup muka bagi pengundi berkenaan di pusat pengundian.
Pengundi yang positif Covid-19 turut tidak dibenarkan menaiki kenderaan awam termasuk Grab. -KOSMO!ONLINE


Gajah ‘usik’ sampai wartawan ketawa ketika siaran berita
Oleh KOSMO!

16 November 2022, 8:00 pm
NAIROBI, Kenya – Sebuah klip video tular di media sosial memaparkan seorang pemberita televisyen di Kenya diganggu oleh seekor gajah ketika membuat siaran langsung, lapor akhbar New York Post semalam.
Dalam kejadian pada Isnin lalu, wartawan itu sedang membuat liputan di Sheldrick Wildlife Trust, Nairobi. Ia merupakan pusat pemulihan hidupan liar bukan bermotifkan keuntungan, khusus untuk gajah dan badak sumbu.
Video yang dimuatnaik pusat pemulihan itu di laman Instagram rasminya memaparkan wartawan KBC Television, Alvin Patterson Kaunda berdiri di hadapan kawanan gajah untuk memulakan siaran berita.
Keadaan kelihatan tenang pada awalnya, namun berubah apabila seekor anak gajah meletakkan belalainya pada bahu Kaunda.
“Kerja amal bermula di rumah dan bagi anak-anak gajah yatim piatu ini, Sheldrick Wildlife Trust adalah rumahnya. Inilah tempat di mana ia diajar untuk bertahan hidup, perasaan disayangi dan menangani kesedihan akibat kehilangan induknya,” kata Kaunda ketika memulakan siaran.
Seekor gajah betina bernama Kindani, 4, kemudian memeriksa telinga Kaunda sebelum menyentuh bahagian atas kepalanya.

Kaunda cuba untuk tidak mengendahkan perbuatan gajah itu tetapi ia terus mengusap wajah lelaki itu menggunakan belalainya. Aksi gajah itu menyebabkan Kaunda ketawa dengan kuat sehingga menutup mulut dengan tangannya.
Video tular itu bukan sahaja mendapat lebih 63,000 tanda suka di laman Instagram, malah dibanjiri komen orang ramai yang kagum dengan bakat kewartawanan Kaunda. – Agensi


Ibu terkejut anak 14 tahun lahirkan bayi perempuan
Oleh NORLIA RAMLI

16 November 2022, 7:35 pm
BALING – Seorang ibu terkejut apabila anak perempuannya yang berusia 14 tahun melahirkan bayi perempuan di sebuah hospital di sini semalam.
Wanita berusia lingkungan 40-an itu dikatakan membawa anaknya itu ke hospital kira-kira pukul 4.30 petang selepas mengadu sukar membuang air besar.
Dia bagaimanapun terkejut apabila doktor memaklumkan anaknya itu sarat mengandung dan sudah mahu melahirkan anak.
Pelajar itu kemudian selamat melahirkan bayi perempuan kira-kira dua jam kemudian.
Menurut sumber, wanita itu seterusnya membuat laporan polis kerana mengesyaki anaknya menjadi mangsa rogol.
“Berdasarkan keterangan diambil, dia memaklumkan anaknya mengadu sukar buang air besar sebelum nampak ada darah pada kaki anaknya.

“Dia juga menyedari perubahan bentuk fizikal anaknya, tetapi pelajar itu memberitahu ia kerana berat badannya naik,” katanya di sini semalam.
Ujarnya, pihaknya mengambil keterangan daripada pelajar terbabit dan mendakwa melakukan hubungan seks dengan dua lelaki berusia dalam lingkungan 20-an.
Sementara itu, Ketua Polis Daerah Baling, Superintendan Shamsudin Mamat ketika dihubungi mengesahkan menerima laporan berhubung kejadian. – KOSMO! ONLINE


17 tahun sangka anak mati, rupanya ditipu keluarga sendiri
Oleh KOSMO!

16 November 2022, 8:30 pm
BEIJING – Seorang wanita di China yang selama ini percaya bayi lelakinya meninggal dunia, akhirnya mendapati dia ditipu oleh keluarga sendiri, lapor akhbar Daily Star semalam.
Zhang Caihong dari wilayah Jiangsu berkongsi kesedihan apabila mengetahui bahawa adik ipar sepupunya mencuri anak lelakinya selepas dia melahirkan bayi itu 17 tahun lalu.
Caihong melarikan diri ke rumah sepupunya sebelum bersalin kerana bimbang bekas suami akan mencederakan dirinya.
Selepas melahirkan anak, adik ipar sepupunya menyampaikan berita bahawa bayinya mengalami kecacatan yang teruk.
Caihong mempercayai berita itu dan dipujuk untuk menyerahkan bayinya. Dia ditipu sekali lagi apabila wanita itu memberitahu anaknya mati kesejukan.
Selepas lebih satu dekad, Caihong baru-baru ini mendapati anaknya masih hidup. Dia berjaya menjejaki anak lelakinya selepas mendapat pengesahan melalui ujian asid deoksiribonukleik (DNA).

Remaja itu belajar di sebuah sekolah menengah, lapor akhbar South China Morning Post. Caihong mendapat tahu bahawa ibu angkat remaja itu ialah adik perempuan kepada isteri sepupunya.
Caihong kini menjalani perbicaraan di mahkamah di mana ibu bapa angkat remaja itu meminta dia membayar kos membesarkan anaknya.
Dia enggan membayar kos tersebut kerana mereka mengambil zuriatnya  secara haram. – Agensi


Pengurus FPL terus tuai habuan bersama Kosmo!
Oleh KOSMO!

16 November 2022, 8:30 pm
KHAIRUL FITRI ALI
Rezeki sentiasa murah bersama Kosmo!
TERIMA kasih Kosmo!.
Itulah kata-kata yang diungkapkan oleh Khairul Fitri Ali @ Khalid yang sentiasa meraih rezeki dengan akhbar kegemarannya itu.
Kali ini, pengurus Liga Fantasi Kosmo! 2022/23 itu muncul antara pemenang mata mingguan tertinggi bagi saingan minggu ke-16 Liga Perdana Inggeris (EPL).
“Saya memang setia dengan Kosmo! sebab banyak rezeki dapat bersama akhbar ini. Ini kali pertama menang Liga Fantasi Kosmo!, tetapi sebelum-sebelum ini banyak dah dapat dalam peraduan-peraduan Kosmo! yang lain.
“Memang tak jangkalah menang antara mata mingguan tertinggi. Rasa berbaloi dan bagus apabila Kosmo! anjurkan pertandingan seperti ini,” katanya yang berasal dari Batu Caves, Selangor.

Pembantu stor perubatan di Universiti Teknologi Mara kampus Sungai Buloh itu merasakan pemilihan penyerang Liverpool, Darwin Nunez sebagai kapten adalah faktor utama kemenangannya itu.
“Saya dapat rasakan Nunez akan menjadi minggu ini sebab itu saya pilih dia berbanding (Erling) Haaland dan (Harry) Kane,” kata peminat Manchester United itu.
KENT WONG
Pengalaman lebih 6 tahun dalam FPL jadi sandaran Kent
PERANCANGAN teliti pada setiap minggu membawa tuah kepada Kent Wong apabila muncul sebagai pemenang tertinggi Liga Fantasi Kosmo!.
Pengalaman lebih dari enam tahun dalam saingan Fantasy Premier League (FPL) tidak memberi masalah kepada Kent Wong untuk mencongak strategi permainan sekali gus bertekad untuk memburu mata tertinggi.
Meskipun carta mingguan bukan fokus utamanya, namun Kent Wong bersyukur apabila mampu berada dalam senarai tertinggi biarpun saingan minggu lalu benar-benar sukar.
“Ini kali pertama saya sertai Liga Fantasi Kosmo! kerana terlihat iklan mengenai saingan ini. Saya akui bukan mudah untuk berada tangga teratas carta mingguan mahupun keseluruhan.
“Jadi, percaturan pemilihan pemain haruslah dibuat dengan baik sekiranya tidak ketinggalan dalam carta. Macam saya, adalah fokus adalah untuk memburu mata keseluruhan jadi tidak boleh tukar pemain terlalu ramai.
“Saya suka dengan FPL mungkin disebabkan minat mendalam, jadi pemilihan pemain amat teliti. Apapun, saya gembira kerana masih mampu mengutip mata tertinggi mingguan meskipun saingan mencabar dengan kehadiran pengurus lain,” ujarnya.
AZWAN KHAIRUL ANWAR
Duit poket pulang mengundi
PEMILIHAN Kicap Manis FC sebagai pemenang mingguan Liga Fantasi Kosmo! pada minggu ke-16 memberi ‘token’ awal buat pengurusnya, Azwan Khairul Anwar untuk pulang ke Kedah bagi melaksanakan tanggungjawab mengundi dalam Pilihan Raya Umum ke-15 kali ini.
Pemilihan Danny Ward, Miguel Almiron dan Harry Kane menjadi percaturan berbaloi dan sesuatu yang mengejutkan pada penyertaan sulung.
“Dari segi pemilihan, saya lebih kepada pemain Manchester City. Saya pilih Kane sebagai kapten bagi mencari kelainan kerana yakin pemain lain pasti pilih Erling Haaland.
“Kalau ikutkan, setiap minggu saya cuba meraih mata lebih banyak berbanding mata purata. Namun, untuk kejar kedudukkan lebih baik, saya kena buat kelainan.
“Agak mengejutkan apabila diumumkan sebagai pemenang mingguan. Sekurang-kurangnya hadiahnya nanti dapatlah saya tampung belanja untuk balik kampung untuk PRU15,” jelasnya.
HAKIM MULYADI
Kapten Kane, pertahanan Newcastle jadi penyelamat
PERANCANGAN teliti pada setiap perlawanan Liga Perdana Inggeris (EPL) ternyata membawa tuah kepada pengurus, Muhammad Hakim Mulyadi apabila mengutip antara mata mingguan tertinggi Liga Fantasi Kosmo! 2022/23.
Pengurus yang sudah berjinak-jinak dengan dunia Fantasy Premier League (FPL) sejak tiga tahun lalu itu memilih untuk mempertaruhkan penyerang sensasi Tottenham Hotspur, Harry Kane sebagai kapten pasukan Kim_HM FC.
“Saya sudah menyertai FPL sejak tiga musim dan bukan mudah sebenarnya untuk menang saingan ini. Selain Kane, saya rasa pemilihan dua pemain pertahanan Newcastle antara sebab juga saya menang.
“Saya gunakan Kieran Trippier dan Fabian Schar di bahagian pertahanan selain (penjaga gol Arsenal) Aaron Ramsdale yang kesemua mereka mendapat mata clean sheet untuk minggu ini.
“Saya peminat Chelsea tetapi saya dapat rasakan Newcastle boleh menang dan tidak bolos. Sebabnya adalah serangan Chelsea tak begitu menjadi sejak kebelakangan ini,” katanya.
Kini, penuntut Ijazah Sarjana Muda Pengurusan Pembangunan di Universiti Utara Malaysia itu mengharapkan tuah kali kedua apabila saingan EPL kembali berlangsung selepas tamat kempen Piala Dunia Qatar 2022.
FIRHAN ROSELI
Percaturan tanpa Haaland bawa tuah
PENGURUS skuad Kalidouuuu, Firhan Roseli mengakui cukup teruja dapat meraih ‘durian runtuh’ selepas muncul antara Top 5 pemenang Liga Fantasi Kosmo! buat kali kedua musim ini.
Menurut Firhan, kepercayaan penuh yang diberikan kepada dua pemain pasukan Leicester City, Danny Ward dan Harvey Barnes telah membuahkan hasil dengan memberikan mata cukup tinggi.
Selain itu, Firhan turut membuat kelainan di posisi serangan dengan meletakkan Darwin Nunez dan Harry Kane berbanding pemain kegemaran ramai, Erling Haaland.
“Saya sangat gembira dapat meraih slot Top 5 buat kali kedua pada minggu kali ini (GW16) selepas meraih kedudukan yang sama pada GW10 bulan lalu.